****;

Európska únia

Európsky fond regionálneho

rozvoja

**Metodický pokyn CKO č. 12**

**verzia 7**

**Programové obdobie 2014 – 2020**

|  |  |
| --- | --- |
| **Vec:**  | k zadávaniu zákaziek nespadajúcich pod zákon o verejnom obstarávaní |
| **Určené pre:** | Riadiace orgánySprostredkovateľské orgány |
| **Na vedomie:** | Certifikačný orgánOrgán audituGestori horizontálnych princípovÚrad pre verejné obstarávanie |
| **Vydáva:** | Centrálny koordinačný orgánÚrad podpredsedu vlády SR pre investície a informatizáciuv súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 1 |
| **Dátum vydania:** | 30.04.2020 |
| **Dátum účinnosti:** | 30.04.2020 |
| **Schválil:** | JUDr. Denisa Žilákovágenerálna riaditeľka sekcie centrálny koordinačný orgán  |

Obsah

[1 Úvod 3](#_Toc38880463)

[2 Všeobecné ustanovenia 3](#_Toc38880464)

[3 Pravidlá uplatňujúce sa pri zadávaní a kontrole zákaziek z výnimky 5](#_Toc38880465)

[4 Pravidlá uplatňujúce sa pri zadávaní zákaziek zadávaných vnútorným obstarávaním - in-house zákazky 10](#_Toc38880466)

[4.1 Všeobecné pravidlá pre zákazky zadávané vnútorným obstarávaním, in-house zákazky 10](#_Toc38880467)

[4.1.1 Vykonávanie kontroly nad právnickou osobou 11](#_Toc38880468)

[4.1.2 Vykonávanie činností pri plnení úloh, ktorými právnickú osobu poveril kontrolujúci verejný obstarávateľ 11](#_Toc38880469)

[4.1.3 Žiadna priama účasť súkromného kapitálu v kontrolovanej právnickej osobe 12](#_Toc38880470)

[4.2 Pravidlá pre zákazky zadávané vnútorným obstarávaním (in-house zákazky), keď verejný obstarávateľ vykonáva spoločnú kontrolu nad kontrolovanou právnickou osobou 12](#_Toc38880471)

[5 Pravidlá uplatňujúce sa pri zadávaní zákaziek horizontálnej spolupráce 13](#_Toc38880478)

[6 Postup RO pri výkone finančnej kontroly in-house zákaziek a zákaziek horizontálnej spolupráce 15](#_Toc38880479)

[7 Pravidlá obstarávania a kontroly zákaziek zadávaných osobou, ktorej poskytne verejný obstarávateľ 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP 16](#_Toc38880480)

**[7.1 Zákazky nad 100 000 eur](#_Toc38880481)** [21](#_Toc38880481)

**[7.2.](#_Toc38880482)****[Zákazky do 100 000 eur](#_Toc38880482)** [24](#_Toc38880482)

**[7.3.](#_Toc38880483)****[Prechodné ustanovenia](#_Toc38880483)** [26](#_Toc38880483)

[8 Všeobecné pravidlá pre zmeny zmluvy, ktoré sú v režime výnimky 27](#_Toc38880484)

[9 Všeobecné pravidlá pre predkladanie dokumentácie 28](#_Toc38880485)

[10 Záverečné ustanovenia 28](#_Toc38880486)

Zoznam použitých skratiek:

CKO Centrálny koordinačný orgán

EFRR Európsky fond regionálneho rozvoja

EK Európska komisia

ENRF Európsky námorný a rybársky fond

ES Európske spoločenstvo

ESF Európsky sociálny fond

EŠIF Európske štrukturálne a investičné fondy

EÚ Európska únia

EÚS Európska územná spolupráca

KF Kohézny fond

MP Metodický pokyn

NFP Nenávratný finančný príspevok

RO Riadiaci orgán

SO Sprostredkovateľský orgán

VO Verejné obstarávanie

ZVO Zákon č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov

1 Úvod

1. Úrad podpredsedu vlády SR pre investície a informatizáciu ako CKO vydáva tento **Metodický pokyn k zadávaniu zákaziek nespadajúcich pod zákon o verejnom obstarávaní** (ďalej aj „metodický pokyn“) za účelom úpravy jednotných pravidiel pri výkone finančnej kontroly zákaziek nespadajúcich pod pôsobnosť ZVO – tzv. výnimky. V prípade projektov, u ktorých sa neuzatvára zmluva o poskytnutí NFP a NFP sa poskytuje len na základe rozhodnutia o schválení žiadosti o NFP (t.j. v prípadoch, kedy prijímateľ a poskytovateľ je tá istá osoba) postupuje RO obdobne ako v prípade zmluvy o poskytnutí NFP.
2. Cieľom tohto metodického pokynu je definovať základné pravidlá, ktorými sú žiadatelia a prijímatelia (ďalej len „prijímateľ“) povinní riadiť sa pri zadávaní zákaziek na dodanie tovarov, prác alebo služieb, ktoré nespadajú pod ZVO, pričom RO, ktoré sú zodpovedné za implementáciu OP, sú povinné zapracovať tieto pravidlá do svojej riadiacej dokumentácie a pri výkone finančnej kontroly verejného obstarávania postupovať v súlade s nimi. **Tieto pravidlá sa vzťahujú rovnako aj na prijímateľov, ktorí sú súčasne aj RO, t.j. v prípadoch kedy je prijímateľ a poskytovateľ tá istá osoba.**
3. Cieľom tohto metodického pokynu je zároveň harmonizácia postupov pri zadávaní zákaziek nespadajúcich pod ZVO, ktorých zadávateľmi sú prijímatelia príspevkov
z EŠIF. Z pohľadu zabezpečenia základných princípov Zmluvy o fungovaní EÚ je nevyhnutné, aby poskytnutie príspevku zo strany RO bolo vždy podmienené splnením pravidiel uvádzaných v Systéme riadenia EŠIF a tohto metodického pokynu.
4. Vytvorenie jednotných pravidiel pre zadávanie zákaziek nespadajúcich pod ZVO je tiež opatrením, ktoré má v zmysle plnenia opatrení v rámci kritéria č. 1 ***všeobecnej ex-ante kondicionality verejné obstarávanie***, ku **ktorým sa Slovenská republika zaviazala v Partnerskej dohode, prispieť k zvýšeniu transparentnej a hospodárskej súťaže a zabezpečeniu jednotných pravidiel pri postupoch obstarávania.**
5. V prípade písomného poverenia SO vykonávaním časti úloh RO je RO povinný zabezpečiť plnenie tohto metodického pokynu zo strany SO v rozsahu danom Zmluvou
o vykonávaní časti úloh riadiaceho orgánu sprostredkovateľským orgánom.

2 Všeobecné ustanovenia

1. V zmysle článku 125 ods. 4 Nariadenia Európskeho parlamentu a Rady (EÚ)
č. 1303/2013 zo 17. decembra 2013, ktorým sa stanovujú spoločné ustanovenia
o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia
o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES)
č. 1083/2006 (ďalej len „všeobecné nariadenie“) je RO, o.i. zodpovedný aj za overenie súladu výdavkov s predpismi EÚ a všeobecne záväznými právnymi predpismi SR. Uvedená povinnosť sa teda vzťahuje aj na finančnú kontrolu obstarávania, na ktoré sa nevzťahuje ZVO.
2. Prijímatelia sú povinní aj v prípadoch, kedy ich zadávanie zákaziek na dodanie tovarov, prác alebo služieb nespadá pod ZVO, postupovať pri ich obstarávaní v súlade
so Zmluvou o fungovaní EÚ a to najmä v súlade s jej princípmi ktorými sú: voľný pohyb tovaru, právo usadenia, voľný pohyb služieb, zákaz diskriminácie, rovnaké zaobchádzanie, transparentnosť, proporcionalita a vzájomné uznávanie dokladov. Rovnako sú prijímatelia povinní dodržiavať aj princíp zákonnosti a zásadu riadneho finančného riadenia, resp. zásadu hospodárnosti, efektívnosti a účinnosti.
3. Cieľom finančnej kontroly VO a finančnej kontroly obstarávania je kontrola súladu finančnej operácie s právom SR a EÚ a usmerneniami a metodickými pokynmi CKO a RO. Ide o kontrolu vykonávanú v zmysle zákona č. 357/2015 Z.z. o finančnej kontrole a audite a o zmene a doplnení niektorých zákonov v znení neskorších predpisov.
4. Zákazka na účely tohto metodického pokynu je zmluva s peňažným plnením uzavretá medzi jedným alebo viacerými prijímateľmi na jednej strane a jedným alebo viacerými dodávateľmi na strane druhej, ktorej predmetom je dodanie tovaru, uskutočnenie stavebných prác alebo poskytnutie služby, a na ktorú sa nevzťahuje pôsobnosť ZVO.
5. **Pravidlá a povinnosti** uvádzané v kapitole 3.3.7.3 Systému riadenia EŠIF ako aj v tomto metodickom pokyne **sa vzťahujú na všetky zákazky nespadajúce pod ZVO**, **ktoré budú spolufinancované z fondov EFRR, ESF, KF, ENRF a programy EÚS**, bez ohľadu na skutočnosť, či ich zrealizoval prijímateľ ešte pred schválením ŽoNFP, alebo až po schválení tejto ŽoNFP. Pokiaľ prijímateľ predloží na RO dokumentáciu z procesu zadávania zákazky nespadajúcej pod ZVO, pri ktorej obstarávaní nepostupoval podľa pravidiel uvedených v tomto metodickom pokyne a porušenie týchto pravidiel malo alebo mohlo mať vplyv na výsledok zadávania zákazky, je RO povinný postupovať na základe analógie a proporcionality podľa metodického pokynu CKO č. 5. Z tohto dôvodu je **RO povinný informovať o pravidlách vzťahujúcich sa na obstarávanie zákaziek nespadajúcich pod ZVO už v rámci jednotlivých výziev/vyzvaní, resp. výzvy/vyzvania môžu odkazovať na pravidlá upravené v tomto metodickom pokyne a riadiacej dokumentácii.**
6. Pravidlá a postupy uvádzané v Systéme riadenia EŠIF, ktoré sú dotknuté subjekty povinné pri zadávaní zákaziek a ich kontrole zo strany RO dodržiavať a ktoré nie sú uvedené v tomto metodickom pokyne, platia v znení uvedenom v Systéme riadenia EŠIF.
7. RO nie sú oprávnené meniť pravidlá a požiadavky uvádzané v tomto metodickom pokyne, pokiaľ sa v tomto metodickom pokyne neuvádza v konkrétnych ustanoveniach inak.
8. Zákazky nespadajúce pod ZVO pre potreby tohto metodického pokynu sú zákazky podľa § 1 ods. 2 až 14 ZVO, zákazky zadávané osobou podľa § 8 ods. 2 ZVO a zákazky vyhlásené osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác, poskytnutie služieb z NFP.
9. Prijímateľ nesmie zadať zákazku v zmysle odseku 8 s cieľom vyhnúť sa použitiu pravidiel a postupov zadávania zákaziek podľa ZVO. V prípade, že RO identifikuje takéto neoprávnené použitie zadávania zákaziek, pričom prijímateľ sa vyhol použitiu postupov zadávania nadlimitných alebo podlimitných zákaziek, je povinný výdavky vyplývajúce z takéhoto obstarávania vylúčiť z financovania v plnom rozsahu. V tomto prípade zároveň RO odporučí prijímateľovi postupovať pri zadaní predmetnej zákazky v zmysle postupov a pravidiel ZVO. V prípade, že sa prijímateľ vyhol použitiu postupov zadávania zákaziek s nízkou hodnotou, postupuje RO na základe analógie a proporcionality podľa metodického pokynu CKO č. 5.
10. Kontrola obstarávania, ktorej predmetom je postup zadávania zákazky, preukázateľne začatý do 17. apríla 2016, sa vykoná podľa Systému riadenia EŠIF, verzia 3 a MP CKO č. 12 k zadávaniu zákaziek nespadajúcich pod zákon o verejnom obstarávaní v znení verzie č. 2.

3 Pravidlá uplatňujúce sa pri zadávaní a kontrole zákaziek z výnimky

1. ZVO v § 1 ods. 2 až 14 uvádza prípady, na ktoré sa nevzťahuje povinný postup podľa tohto zákona. Ďalej v ustanovení § 8 ods. 2 písm. a) ZVO je upravená výnimka pre osoby, ktoré nie sú verejným obstarávateľom, ani obstarávateľom, a ktoré získali finančné prostriedky v rámci opatrení spoločnej organizácie poľnohospodárskych trhov alebo finančné prostriedky určené na podporu rozvoja vidieka, poľnohospodárskej prvovýroby, potravinárstva, lesného a rybného hospodárstva podľa osobitných predpisov. V ustanovení § 8 ods. 2 písm. b) ZVO je upravená výnimka pre osoby, ktoré nie sú verejným obstarávateľom, ani obstarávateľom a ktorým boli poskytnuté finančné prostriedky určené na tvorbu, vývoj, prípravu realizácie, výrobu, postprodukciu, distribúciu, prezentáciu, propagáciu a iné šírenie audiovizuálneho diela, ak je táto osoba zapísaná v zozname osôb pôsobiacich v audiovízii podľa osobitného predpisu. Výnimky pre osoby podľa § 8 ods. 2 písm. a) alebo písm. b) ZVO neplatia, ak ide o zákazku na uskutočnenie stavebných prác alebo zákazku na poskytnutie služby, ktorá súvisí s týmito stavebnými prácami, ktorej predpokladaná hodnota je vyššia ako finančný limit podľa § 5 ods. 2 ZVO a na ktorú verejný obstarávateľ poskytne viac ako 50% finančných prostriedkov. S ohľadom na dodržanie princípov uvedených v kap. 2 ods. 2 tohto metodického pokynu je však prijímateľ povinný zabezpečiť aj pri takýchto zákazkách transparentnosť a preukázateľnosť všetkých úkonov ako aj hospodárnosť výdavkov.
2. Prijímateľ je povinný každé použitie výnimky riadne zdôvodniť a podložiť relevantnou dokumentáciou s výnimkou prípadov, ak priamo zo znenia názvu predmetu zákazky, alebo z postavenia dodávateľa (napr. podľa § 1 ods. 12 písm. u) ZVO) nevyplýva oprávnenosť použitia výnimky zo ZVO. V prípade, že zadanie zákazky z výnimky vzťahuje prijímateľ na skutočnosť, že plnenie môže zabezpečiť len jediný dodávateľ alebo na skutočnosť uplatnenia osobitého režimu (napr. podľa § 1 ods. 2 písm. d), j), k) ZVO), musí prijímateľ túto skutočnosť písomne zdôvodniť a doložiť relevantným dokladom preukazujúcim túto skutočnosť.
3. V prípade výnimky, ktorá nie je viazaná na finančný limit, nie je povinnosťou prijímateľa predložiť určenie a výpočet predpokladanej hodnoty zákazky. Obdobne v prípade výnimiek, ktoré sú viazané na finančné limity podlimitných zákaziek a zákaziek s nízkou hodnotou (§ 1 ods. 12 a ods. 13) a zákaziek podľa § 1 ods. 14 ZVO nie je potrebné v osobitnom postupe určovať predpokladanú hodnotu zákazky, ale rozhodujúce je, aby zmluva (prípadne objednávka), ktorá je uzatvorená s úspešným uchádzačom, bola vo finančnom limite, ktorý je spojený s možnosťou uplatnenia predmetnej výnimky (finančné limity sú uvádzané v EUR bez DPH). Prijímateľ pri zadávaní podlimitnej zákazky, zákazky s nízkou hodnotou alebo zákazky podľa § 1 ods. 14 ZVO v režime výnimky nesmie zákazku umelo rozdeliť s cieľom vyhnúť sa pravidlám a postupom VO.
4. V relevantných prípadoch je pri zadávaní zákazky v režime výnimky potrebné, aby prijímateľ vykonal prieskum trhu (napr. oslovením hospodárskych subjektov so žiadosťou o predloženie cenovej ponuky, pričom hospodárnosť prijímateľ preukáže na základe predložených cenových ponúk). Pravidlá na vykonanie prieskumu trhu (napr. minimálna lehota na predloženie ponuky, náležitosti výzvy na predkladanie ponúk, pravidlá komunikácie so záujemcami, pravidlá vyhodnocovania prieskumu trhu, náležitosti zápisnice a pod.) ako aj rozsah predkladanej dokumentácie definuje RO vo svojej riadiacej dokumentácii a zabezpečí informovanie prijímateľov. Prijímateľ je povinný vyhodnotiť realizovaný prieskum trhu v súlade s pravidlami, ktoré si určil na začiatku zadávania zákazky (napr. vo výzve na predkladanie ponúk) a uzatvoriť zmluvu/zadať objednávku v súlade s výzvou na predkladanie ponúk a s ponukou úspešného dodávateľa. Prieskum trhu má byť aktuálny v čase začatia postupu zadávania zákazky. RO pri formulovaní pravidiel pre vykonanie prieskumu trhu vychádza z Metodického pokynu CKO č. 18 k overovaniu hospodárnosti výdavkov. Prieskum trhu slúži pre overenie hospodárnosti výdavkov zákazky, pričom pre tento účel je možné aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovnať s inou cenovou ponukou alebo ponukami na rovnaký alebo porovnateľný predmet zákazky, ktoré nie sú staršie ako 6 mesiacov v porovnaní s dátumom vyhotovenia cenovej ponuky hospodárskeho subjektu, ktorému sa zadáva zákazka. Ak sa cenová ponuka hospodárskeho subjektu, v prospech ktorého má byť zadaná zákazka, porovnáva s cenovou ponukou alebo ponukami na rovnaký alebo porovnateľný predmet zákazky, ktorý bol výsledkom postupu VO alebo obstarávania, musí ísť o postupy zadávania zákaziek, v rámci ktorých neboli identifikované porušenia pravidiel a postupov podľa platnej legislatívy a metodických pokynov CKO, ktoré mali alebo mohli mať vplyv na výsledok zadávania zákazky. Ak prijímateľ preukáže, že ceny obstarávaných tovarov, stavebných prác alebo služieb nezaznamenali na trhu zmenu, je možné overiť hospodárnosť aj porovnaním s ponukou alebo ponukami staršími ako 6 mesiacov. Zdôvodnenie tejto skutočnosti musí byť súčasťou dokumentácie k zákazke. Ak je to objektívne možné, prijímateľ realizuje prieskum trhu pre účely overenia hospodárnosti tak, že okrem cenovej ponuky hospodárskeho subjektu, v prospech ktorého má byť zadaná zákazka, osloví so žiadosťou o predloženie cenovej ponuky minimálne ďalšie dva hospodárske subjekty alebo ak nedisponuje cenovou ponukou hospodárskeho subjektu, v prospech ktorého má byť zadaná zákazka, osloví v rámci prieskumu trhu so žiadosťou o predloženie cenovej ponuky minimálne tri relevantné hospodárske subjekty. Následne prijímateľ aktuálnu cenovú ponuku hospodárskeho subjektu, v prospech ktorého bude zadaná zákazka v režime výnimky, porovná s cenovou ponukou na rovnaký alebo porovnateľný predmet zákazky minimálne jedného ďalšieho hospodárskeho subjektu (ak nebolo doručených viac cenových ponúk). Hospodárske subjekty, ktoré sú účastníkmi prieskumu trhu musia byť oprávnené dodávať tovar, poskytovať služby, alebo realizovať stavebné práce, ktoré tvoria predmet zákazky a RO je povinný túto skutočnosť overiť. Ak je zákazka v režime výnimky (napr. zadanie zákazky na poskytnutie služby verejnej vysokej škole vo finančnom limite podlimitnej zákazky), tak po identifikovaní verejnej vysokej školy, ktorej plánuje prijímateľ zadať zákazku, sa preukazuje hospodárnosť prieskumom trhu tak, že prijímateľ osloví alebo identifikuje (napr. v CRZ) minimálne ďalšie dva hospodárske subjekty a cenovú ponuku verejnej vysokej školy porovnáva prijímateľ s cenovou ponukou (ak bola v rámci prieskumu trhu doručená iba jedna ďalšia ponuka) alebo ponukami iných hospodárskych subjektov, ktoré pôsobia na trhu v danej oblasti, pričom to nemusia byť nevyhnutne len iné verejné vysoké školy, ale môžu to byť aj obchodné spoločnosti, ktoré sú oprávnené dodávať tovar, poskytovať služby, alebo realizovať stavebné práce, ktoré tvoria predmet zákazky.
5. Zákazka podľa § 1 ods. 2 písm. c) ZVO na nadobúdanie existujúcich stavieb alebo nájom existujúcich stavieb a iných nehnuteľností alebo nadobúdanie práv k nim akýmkoľvek spôsobom financovania je zadávaná prieskumom trhu, ktorým sa má preukázať hospodárnosť alebo sa hospodárnosť výdavkov overí na základe znaleckého posudku. Znalecký posudok (ak sa použije na preukázanie hospodárnosti) preukazujúci hospodárnosť zadania zákazky, nesmie byť v čase uzavretia nájomnej zmluvy starší ako 6 mesiacov. Ak prijímateľ zadá zákazku na nadobúdanie existujúcich stavieb alebo nájom existujúcich stavieb a iných nehnuteľností prieskumom trhu uchádzačovi, ktorý neponúkne najnižšiu cenu, musí svoje rozhodnutie o zadaní zákazky riadne odôvodniť s ohľadom na dodržanie pravidiel hospodárnosti. Nakoľko cenové ponuky na nadobúdanie alebo nájom nehnuteľností nikdy nie sú z pohľadu opisu predmetu zákazky totožné, odôvodnenie bude v tomto prípade obsahovať napr. poukázanie na skutočnosť, že uchádzač s vyššou cenou ponúkol väčšiu plochu na prenájom ako bola min. požiadavka, ponúkol atraktívnejšiu lokalitu, prenajímateľ mal už v čase pred začatím postupu zadávania zákazky zabezpečenú v rámci nehnuteľnosti strážnu službu/služby recepcie, určitá časť kancelárskych priestorov je v porovnaní s inými cenovými ponukami už zariadená alebo čiastočne zariadená kancelárskym nábytkom. Informácia o možnosti zadať zákazku uchádzačovi, ktorý neponúkne najnižšiu cenu bude súčasťou výzvy na predkladanie ponúk, ak prijímateľ osloví min. 3 vybraných záujemcov so žiadosťou o predloženie ponuky, pričom prijímateľ uvedie vo výzve na predkladanie ponúk skutočnosti, ktoré v tomto prípade môže zohľadniť (ak by vyhodnotil ako úspešného, uchádzača s vyššou cenou). V rámci prieskumu trhu má ďalej prijímateľ možnosť určiť a zadefinovať vo výzve na predkladanie ponúk aj iné kritériá ako najnižšia cena, ktorým sa pridelí určitá relatívna váha, resp. prijímateľ môže určiť také požiadavky na obstaranie predmetu zákazky, ktoré by zohľadňovali jeho potreby, ale zároveň rešpektovali princípy podľa kapitoly 2, ods. 2 tohto metodického pokynu. Pre účely preukázania hospodárnosti výdavkov je možné využiť aj inštitút znaleckého posudku, ktorý v tomto prípade môže nahradiť prieskum trhu. Náklady na znalecký posudok znáša prijímateľ. S ohľadom na zadávanie zákaziek na prenájom nehnuteľností je potrebné upozorniť na skutočnosť, že predmetná výnimka zo ZVO sa nevzťahuje na zabezpečenie služieb spojených s realizáciou seminárov, konferencií, školení a pod. V tomto prípade postupuje prijímateľ podľa ZVO a teda, napr. zabezpečenie konferencie vrátane prenájmu priestorov, ich ozvučenie a poskytnutie občerstvenia, sa považuje za poskytnutie služby, ktorej obstaranie spadá pod ZVO (ide o služby podľa prílohy č. 1 k ZVO „organizovanie seminárov“ alebo „služby na organizovanie podujatí“) a tento prípad nespadá pod prenájom nehnuteľností. Obdobne zákazky spojené s dodaním hnuteľného tovaru (napr. kancelárske vybavenie prenajatých priestorov) nespadajú pod režim výnimky podľa § 1 ods. 2 písm. c) ZVO. Služby bezprostredne spojené s nájmom (napr. prevádzkové náklady), ktoré nie je z objektívnych dôvodov možné obstarať ako samostatnú zákazku, je možné zahrnúť do zákazky na nadobúdanie existujúcich stavieb alebo nájom existujúcich stavieb a iných nehnuteľností.
6. V prípade zadávania zákazky podľa § 1 ods. 12 písm. d), písm. q) alebo písm. u) ZVO sa nevyžaduje záväzné vykonanie prieskumu trhu, ale je potrebné preukázať overenie hospodárnosti výdavkov vynaložených v prospech dodávateľa/poskytovateľa služieb, ktorý je v režime výnimky (napr. stredná odborná škola alebo verejná vysoká škola). Medzi nástroje na overenie hospodárnosti patrí napr. prieskum trhu, porovnanie s predchádzajúcim alebo aktuálnym plnením na rovnaký alebo porovnateľný predmet zákazky, prieskum trhu prostredníctvom informácií z webu (napr. zverejnené cenníky) alebo iné nástroje podľa metodického pokynu CKO č. 18 k overovaniu hospodárnosti výdavkov. Presný rozsah a formu preukázania hospodárnosti si definuje RO vo svojej riadiacej dokumentácii a zabezpečí informovanie prijímateľov.
7. V prípade zadávania zákazky podľa § 1 ods. 12 písm. h) ZVO, ktorej predmetom je vytvorenie a dodanie výsledkov vlastnej tvorivej duševnej činnosti, ktorej výsledkom je divadelné dielo, hudobné dielo, slovesné dielo, dielo výtvarného umenia, dielo úžitkového umenia alebo folklórne dielo alebo vykonanie a použitie umeleckého výkonu chráneného podľa osobitného predpisu (zákon č. 185/2015 Z. z. Autorský zákon) sa nevyžaduje vykonanie prieskumu trhu, nakoľko výsledky vlastnej duševnej tvorivej činnosti a použitie umeleckého výkonu chránené Autorským zákonom, sú spravidla neporovnateľné a jedinečné vo vzťahu k iným výsledkom vlastnej tvorivej duševnej činnosti alebo k inému použitiu alebo vykonaniu umeleckého výkonu.
8. V prípade zadávania zákazky podľa § 1 ods. 12 písm. q) ZVO, ktorej predmetom je poskytnutie služieb, ktorých odberateľom je akýkoľvek verejný obstarávateľ a dodávateľom verejný obstarávateľ prostredníctvom svojho účelového zariadenia v majetku štátu na zabezpečenie aktivít ministerstiev, ich podriadených organizácií a ostatných orgánov štátnej správy, ktoré priamo poskytuje službu tvoriacu predmet zákazky (napr. stravovacie služby poskytuje verejný obstarávateľ prostredníctvom svojich vlastných zamestnancov), sa nevyžaduje vykonanie prieskumu trhu. Cenové ponuky účelových zariadení sú spravidla výhodnejšie ako cenové ponuky komerčných hospodárskych subjektov na tento typ služieb (napr. zákazky na organizovanie podujatí), a tak prieskum trhu predstavuje zbytočnú administratívnu záťaž pre prijímateľov. Povinnosť využívať účelové zariadenia vyplýva pre verejných obstarávateľov podľa § 7 ods. 1 písm. a) ZVO z Uznesenia vlády č. 344/2011 k povinnosti využívať účelové zariadenia v majetku štátu na zabezpečenie aktivít ministerstiev, ich podriadených organizácií a ostatných orgánov štátnej správy. Uvedené nezbavuje prijímateľa pri zadávaní zákazky tohto typu postupovať tak, aby vynaložené náklady na predmet zákazky boli v čase zadávania zákazky hospodárne.
9. V prípade zákaziek nespadajúcich pod ZVO (napr. zákazky podľa § 1 ods. 4 ZVO alebo podľa § 1 ods. 12 písm. v) ZVO), ktoré súvisia s mimoriadnou situáciou spôsobenou šírením vírusu COVID-19, t. j. týkajú sa napr. neodkladných nákupov zdravotníckych pomôcok, príp. osobných ochranných pomôcok akými sú rúška, respirátory, pľúcne ventilátory, či dezinfekcie, sa nevyžaduje vykonanie prieskumu trhu podľa odseku 4, nakoľko prijímateľ má z dôvodu ochrany verejného zdravia záujem zabezpečiť realizáciu týchto typov zákaziek bezodkladne. Uvedené nezbavuje prijímateľa pri zadávaní zákazky tohto typu postupovať tak, aby vynaložené náklady na predmet zákazky boli v čase zadávania zákazky hospodárne. V prípadoch podľa tohto odseku musí vždy existovať príčinná súvislosť medzi mimoriadnou situáciou spôsobenou šírením vírusu COVID-19 a mimoriadnou naliehavosťou obstarať predmet zákazky, a tým uspokojiť bezprostredné potreby prijímateľa vo veľmi krátkom čase.
10. RO je oprávnený určiť aj ďalšie prípady výnimiek (okrem ods. 5 a ods. 6 tejto kapitoly) uvedených v § 1 ods. 2 až 13 ZVO, v rámci ktorých je prijímateľ povinný preukázať hospodárnosť.
11. Pravidlá uvedené v tomto metodickom pokyne sa nevzťahujú na uzatváranie pracovných zmlúv, dohôd o prácach vykonávaných mimo pracovného pomeru alebo obdobného pracovného vzťahu v zmysle § 1 ods. 2 písm. e) ZVO. V týchto pravidlách je RO oprávnený definovať si vlastné pravidlá, ktoré zabezpečia súlad so zásadami hospodárnosti, efektívnosti, účelnosti a účinnosti, vrátane zásady riadneho finančného hospodárenia podľa nariadenia 2018/1046[[1]](#footnote-1). RO stanoví oprávnenú výšku výdavkov na úhradu mzdy/odmeny na základe  jasných a transparentných pravidiel, ktoré budú  vychádzať najmä z druhu vykonávanej práce, jej náročnosti a špecifickosti a pod. RO by mal pri ich stanovení vychádzať z historickej analýzy jednotkových výdavkov v rámci projektov implementovaných v programovom období 2007-2013, z prieskumu trhu, zo štatistických údajov (cena práce zistená podľa štatistických údajov Štatistického úradu SR za porovnateľné činnosti) alebo iným objektívnym spôsobom alebo kombináciou týchto metód. Zároveň odporúčame pri definovaní týchto pravidiel zohľadňovať možnosti využívania nástrojov definovaných v MP CKO č. 18 k overovaniu hospodárnosti výdavkov.
12. Dokumentáciu, ktorá dokladuje vykonanie prieskumu trhu (ak sa vyžaduje) a overenie pravidiel hospodárnosti a ďalšiu súvisiacu dokumentáciu podľa požiadaviek RO, vrátane výslednej zmluvy s dodávateľom, predkladá prijímateľ na finančnú kontrolu RO po podpise tejto zmluvy oboma zmluvnými stranami. V prípade zmluvných vzťahov, ktoré už existovali pred momentom účinnosti Zmluvy o poskytnutí NFP (resp. Rozhodnutia o schválení ŽoNFP) predkladá prijímateľ dokumentáciu na finančnú kontrolu najneskôr pred predložením prvej žiadosti o platbu obsahujúcej výdavky vychádzajúce z tejto zmluvy.
13. V prípade zákaziek nespadajúcich pod ZVO, ktoré nie sú zákazkami podľa § 1 ods. 14 ZVO, je možné určiť úspešného uchádzača priamym zadaním (týka sa aj prípadov, ktoré sú spájané s povinným prieskumom trhu), ak RO vo vzťahu k predmetu zákazky určil na dané výdavky finančné limity, percentuálne limity alebo benchmarky, ktoré zohľadňujú dodržanie pravidiel hospodárnosti v súlade s metodickým pokynom CKO č. 18 k overovaniu hospodárnosti výdavkov.
14. Od 1.1.2019 je účinná novela ZVO, ktorá zaviedla novú kategóriu zákaziek, na ktoré sa nevzťahuje pôsobnosť ZVO, tzv. zákazky malého rozsahu podľa § 1 ods. 14 ZVO, ktorých predpokladaná hodnota je nižšia ako 5 000 EUR bez DPH v priebehu kalendárneho roka alebo počas platnosti zmluvy, ak sa zmluva uzatvára na dlhšie obdobie ako jeden kalendárny rok. V prípade zákaziek do 5 000 EUR, ktoré spĺňajú podmienky podľa § 1 ods. 14 ZVO, je možné určiť úspešného uchádzača priamym zadaním, pričom hospodárnosť overí RO na základe vlastnej správnej úvahy, keď adekvátnosť výdavkov posúdi na základe vlastných skúseností, pričom posúdenie hospodárnosti bude písomne zaznamenané (napr. formou poznámky k relevantnej otázke v kontrolnom zozname) a bude súčasťou spisu. Uvedeným nie je dotknutá možnosť RO overiť hospodárnosť aj na základe postupov podľa metodického pokynu CKO č. 18, napr. prieskumom trhu. Hospodárnosť zákaziek do 5 000 EUR podľa § 1 ods. 14 ZVO bude overená v rámci administratívnej finančnej kontroly žiadosti o platbu, ktorá bude obsahovať výdavky z predmetnej zákazky alebo sa RO môže rozhodnúť, že hospodárnosť výdavkov zákaziek do 5 000 EUR overí v rámci administratívnej finančnej kontroly obstarávania. Prijímateľ je pri zadávaní zákazky do 5 000 EUR bez DPH podľa § 1 ods. 14 ZVO povinný predložiť na RO vyhlásenie, že v priebehu kalendárneho roka neobstará rovnaký predmet zákazky v celkovej hodnote vyššej ako 5 000 EUR bez DPH.
15. Pri predkladaní zákazky do 5 000 EUR bez DPH na kontrolu cez ITMS2014+, prostredníctvom modulu "Verejné obstarávanie", je prijímateľ povinný uviesť, spolu s názvom predmetu zákazky aj kód žiadosti o platbu, ktorá obsahuje výdavky z predmetnej zákazky, pričom výstupy z tejto administratívnej finančnej kontroly budú v správe z kontroly žiadosti o platbu umiestnenej v module "Kontrola žiadosti o platbu".
16. Pokiaľ sa v rámci danej zákazky nevyžaduje vykonanie prieskumu trhu, avšak v zmysle kapitoly 3 ods. 2 tohto metodického pokynu je vyžadované preukázanie zdôvodnenia použitia výnimky zo ZVO, predkladá prijímateľ toto zdôvodnenie, vrátane výslednej zmluvy s dodávateľom po jej podpise oboma zmluvnými stranami.

4 Pravidlá uplatňujúce sa pri zadávaní zákaziek zadávaných vnútorným obstarávaním - in-house zákazky

4.1 Všeobecné pravidlá pre zákazky zadávané vnútorným obstarávaním, in-house zákazky

1. Z niektorých judikátov Európskeho súdneho dvora (ďalej len „ESD“) vyplýva, že určité formy spolupráce medzi verejnými obstarávateľmi sa nemusia automaticky pokladať za zákazky podliehajúce režimu ZVO. V predchádzajúcej právnej úprave verejného obstarávania (zákon č. 25/2006 Z. z. o verejnom obstarávaní a o zmene a doplnení niektorých zákonov) absentovala úprava in-house zákaziek a pri posúdení splnenia podmienok na ich zadávania sa vychádzalo iba z judikatúry ESD.
2. ZVO už úpravu tzv. in-house zákaziek obsahuje, a to v ustanovení § 1 ods. 4 až 9 ZVO.
3. Ustanovenie § 1 ods. 4 ZVO upravuje nasledujúce požiadavky, ktoré je nevyhnutné splniť na zadanie civilnej in-house zákazky alebo koncesie, ktorá je zadávaná verejným obstarávateľom právnickej osobe:
4. verejný obstarávateľ vykonáva nad právnickou osobou kontrolu obdobnú kontrole, akú vykonáva nad vlastnými organizačnými zložkami,
5. viac ako 80% činností kontrolovanej právnickej osoby sa vykonáva pri plnení úloh, ktorými ju poveril kontrolujúci verejný obstarávateľ alebo iné právnické osoby kontrolované týmto verejným obstarávateľom a
6. v kontrolovanej právnickej osobe nie je žiadna priama účasť súkromného kapitálu.
7. Dôležitým pravidlom je, že podmienky podľa § 1 ods. 4 písm. a) až c) musia byť splnené kumulatívne, aby mohol verejný obstarávateľ zadať zákazku kontrolovanej právnickej osobe a zároveň musia byť splnené počas celého trvania realizácie predmetnej zákazky.
8. Všeobecné pravidlo zadávania in-house zákaziek, ktoré v jeho základnom rámci chápeme ako postup, keď verejný obstarávateľ zadáva zákazku svojej kontrolovanej právnickej osobe však platí aj v opačnom prevedení, nakoľko v zmysle ustanovenia § 1 ods. 7 ZVO kontrolovaná právnická osoba, ktorá je verejným obstarávateľom, môže režimom vnútorného obstarávania (in-house) zadať zákazku svojmu kontrolujúcemu verejnému obstarávateľovi alebo inej právnickej osobe kontrolovanej tým istým verejným obstarávateľom. Obdobne však platí pravidlo, že v právnickej osobe, ktorej sa zadáva zákazka, nesmie byť účasť súkromného kapitálu.
9. Verejný obstarávateľ môže zadať in-house zákazku právnickej osobe len na vykonávanie tých činností týkajúcich sa dodania tovaru, uskutočnenia stavebných prác alebo poskytnutia služieb, ktoré je právnická osoba oprávnená vykonávať (napr. na základe výpisu z Obchodného registra), resp. ktoré je oprávnený vykonávať dodávateľ právnickej osoby na základe výsledku postupu zadávania zákazky, ktorý bol v súlade so ZVO.

4.1.1 Vykonávanie kontroly nad právnickou osobou

1. Vo vzťahu k posúdeniu podmienky podľa § 1 ods. 4 písm. a) ZVO týkajúcej sa možnosti zadania zákazky in-house sú rozhodujúce nasledovné skutočnosti:
2. verejný obstarávateľ sa považuje za osobu vykonávajúcu kontrolu nad právnickou osobou obdobnú tej, akú vykonáva nad vlastnými organizačnými zložkami podľa § 1 ods. 4 písm. a) ZVO, ak má rozhodujúci vplyv na strategické ciele, ako aj významné rozhodnutia kontrolovanej právnickej osoby. Túto kontrolu môže vykonávať aj iná právnická osoba, ktorú rovnakým spôsobom kontroluje verejný obstarávateľ.
3. verejný obstarávateľ si musí ponechať dostatočný stupeň kontroly, aby mal možnosť obmedziť slobodu konania príslušného subjektu (napr. skutočnosť, že sa rozhodovacie orgány kontrolovanej právnickej osoby skladajú iba zo zástupcov verejných obstarávateľov/verejného obstarávateľa zúčastňujúcich sa na spolupráci, sa považuje za výrazný znak existencie vnútornej kontroly),
4. v prípade a.s. alebo s.r.o. verejný obstarávateľ by mal disponovať širšími právomocami než akcionár/akcionári alebo konateľ subjektu (kontrola, ktorá sa obmedzuje iba na manévrovací priestor, ktorý právo obchodných spoločností priznáva väčšine akcionárov, by nemusela byť dostatočná),
5. v prípade, že subjekt je alebo sa stane trhovo orientovaným a má dostatočný stupeň nezávislosti nie je kontrola nad subjektom dostatočná. O zmene tejto skutočnosti je prijímateľ povinný bezodkladne informovať RO, pričom od momentu kedy sa stane subjekt trhovo orientovaný sa všetky výdavky vyplývajúce z danej zákazky budú pokladať za neoprávnené. Ak bolo preukázané, že v čase zadávania zákazky prijímateľ vedel, že subjekt sa stane trhovo orientovaným, výdavky týkajúce sa postupu obstarávania sú neoprávnené v celom rozsahu, ak ide o zadávanie zákazky vo finančnom limite nadlimitnej zákazky alebo podlimitnej zákazky. V prípade zákazky vo finančnom limite zákazky s nízkou hodnotou sa postupuje na základe analógie a proporcionality podľa metodického pokynu CKO č. 5.

4.1.2 Vykonávanie činností pri plnení úloh, ktorými právnickú osobu poveril kontrolujúci verejný obstarávateľ

1. Podmienka má za cieľ zaistiť, aby právne predpisy o verejnom obstarávaní zostali platné aj v prípade, že subjekt kontrolovaný verejným obstarávateľom pôsobí na trhu, a preto môže pravdepodobne súťažiť s inými podnikmi[[2]](#footnote-2). Vo vzťahu k posúdeniu podmienky podľa § 1 ods. 4 písm. b) ZVO týkajúcej sa možnosti zadania zákazky mimo pôsobnosť ZVO sú rozhodujúce nasledovné skutočnosti:
2. akékoľvek iné činnosti (napr. komerčného charakteru) kontrolovanej právnickej osoby by mali mať iba okrajový význam, pričom minimálne 80% činností kontrolovanej právnickej osoby sa vykonáva pri plnení úloh, ktorými ju poveril kontrolujúci verejný obstarávateľ alebo iné právnické osoby kontrolované týmto verejným obstarávateľom,
3. pre takéto posúdenie sú relevantné všetky také činnosti, ktoré kontrolovaná právnická osoba uskutočňuje v rámci zákaziek zadaných verejným obstarávateľom, alebo sú to činnosti pri plnení úloh, ktorými právnickú osobu poveril kontrolujúci verejný obstarávateľ alebo iné právnické osoby kontrolované týmto verejným obstarávateľom,
4. pre posúdenie splnenia podmienky uvedenej v písm. a) tohto odseku sa vezme do úvahy priemerný celkový obrat alebo vhodný alternatívny ukazovateľ založený na činnosti, napríklad náklady vzniknuté príslušnej právnickej osobe alebo verejnému obstarávateľovi, ak ide o služby, tovary a stavebné práce za posledné tri roky predchádzajúce zadaniu civilnej zákazky alebo koncesie. Tieto ukazovatele
možno preukázať aj prostredníctvom podnikateľského plánu.

4.1.3 Žiadna priama účasť súkromného kapitálu v kontrolovanej právnickej osobe

1. Vo vzťahu k posúdeniu podmienky podľa § 1 ods. 4 písm. c) ZVO týkajúcej sa možnosti zadania zákazky in-house sú rozhodujúce nasledovné skutočnosti:
2. posudzovanie prípadnej existencie súkromného kapitálu v subjekte sa musí určiť v čase zadania zákazky (t.j. v čase uzatvorenia zmluvy prijímateľa s týmto subjektom),
3. pokiaľ by po zadaní zákazky subjektu bez uplatnení postupov ZVO došlo k vstúpeniu súkromného kapitálu do subjektu, uvedené by predstavovalo zmenu v základných podmienkach zadania zákazky a verejný obstarávateľ musí následne vyhlásiť nové verejné obstarávanie, na ktoré sa bude vzťahovať pôsobnosť ZVO. O prípadnom vstupe súkromného kapitálu do subjektu je prijímateľ povinný bezodkladne informovať RO, pričom od momentu vstupu súkromného kapitálu do subjektu sa všetky výdavky vyplývajúce z danej zákazky budú pokladať za neoprávnené. Ak bolo preukázané, že v čase zadávania zákazky prijímateľ vedel o vstupe súkromného kapitálu do subjektu, výdavky týkajúce sa postupu obstarávania sú neoprávnené v celom rozsahu. Z tohto dôvodu sa odporúča, aby prijímatelia si v takýchto zmluvách určili možnosť mimoriadneho ukončenia plnenia zmluvy (nakoľko im vznikne povinnosť výberu nového dodávateľa). Uvedené odporúčanie sa týka aj podmienky uvedenej v ods. 4.1.1 písm. d).
4. Na základe podmienky uvedenej v písm. b) je nevyhnuté pri posudzovaní existencie súkromného kapitálu v subjekte v čase zadania zákazky zohľadňovať aj možný budúci vstup súkromného kapitálu do subjektu a zabezpečiť pravidelné monitorovanie dodržania tejto podmienky počas realizácie zákazky. Podmienky monitorovania tejto skutočnosti si určí RO s ohľadom na pravidlá a povinnosti súvisiace s monitorovaním projektu vychádzajúce zo Systému riadenia EŠIF a pravidiel RO.

4.2 Pravidlá pre zákazky zadávané vnútorným obstarávaním (in-house zákazky), keď verejný obstarávateľ vykonáva spoločnú kontrolu nad kontrolovanou právnickou osobou

1. Pod režim vnútorného obstarávania patrí aj situácia, keď je kontrola nad právnickou osobou, ktorej má byť zadaná zákazka vykonávaná spoločne viacerými verejnými obstarávateľmi. Túto výnimku zakladá ustanovenie § 1 ods. 8 ZVO a je potrebné splniť nasledovné podmienky:
2. verejný obstarávateľ vykonáva spoločne s inými verejnými obstarávateľmi kontrolu nad touto právnickou osobou, ktorá je obdobná kontrole, akú vykonávajú nad vlastnými organizačnými zložkami,
3. viac ako 80 % činností danej právnickej osoby sa vykonáva pri plnení úloh, ktorými ju poverili kontrolujúci verejní obstarávatelia alebo iné právnické osoby kontrolované tými istými verejnými obstarávateľmi a
4. v kontrolovanej právnickej osobe nie je žiadna priama účasť súkromného kapitálu.
5. Spoločná kontrola, ktorú verejný obstarávateľ vykonáva spoločné s inými verejnými obstarávateľmi nad kontrolovanou právnickou osobou je definovaná v ustanovení § 1 ods. 9 ZVO a na naplnenie definície „spoločnej kontroly“ je potrebné splniť tieto podmienky:
6. orgány kontrolovanej právnickej osoby s rozhodovacími právomocami pozostávajú zo zástupcov všetkých zúčastnených verejných obstarávateľov; jednotliví zástupcovia môžu zastupovať niekoľkých alebo všetkých zúčastnených verejných obstarávateľov,
7. zúčastnení verejní obstarávatelia môžu spoločne vykonávať rozhodujúci vplyv na strategické ciele a významné rozhodnutia kontrolovanej právnickej osoby a
8. kontrolovaná právnická osoba nesleduje žiadne záujmy, ktoré sú v rozpore so záujmami kontrolujúcich verejných obstarávateľov.
9. Pri podmienke podľa § 1 ods. 9 písm. a) ZVO je potrebné upozorniť, že pokiaľ určitý verejný obstarávateľ nemá svojho priameho nominanta v orgáne kontrolovanej právnickej osoby, musí mať pre účely splnenia podmienky na zadania in-house zákazky aspoň takého zástupcu, ktorý ho zastupuje ako nominant reprezentujúci niekoľkých verejných obstarávateľov.
10.
11.
12.
13. 1.
	2.

5 Pravidlá uplatňujúce sa pri zadávaní zákaziek horizontálnej spolupráce

1. Súdny dvor svojim rozsudkom vo veci *Hamburg [[3]](#footnote-3)* akceptoval takisto spoluprácu medzi verejnými orgánmi mimo koncepcie využívania spoločnej kontroly vnútorných subjektov. Súdny dvor zdôraznil, že právo EÚ nevyžaduje, aby verejní obstarávatelia na spoločné vykonávanie svojich úloh verejných služieb používali určitú právnu formu[[4]](#footnote-4). Na účely tohto dokumentu sa tento druh spolupráce klasifikuje ako „neinštitucionalizovaná“ alebo „horizontálna“ spolupráca zahŕňajúca rôznych verejných obstarávateľov.
2. Uvedený druh spolupráce je upravený v ustanovení § 1 ods. 10 ZVO a o výnimku z pôsobnosti ZVO ide v prípade, ak je zmluva alebo koncesná zmluva uzavretá výlučne medzi dvoma alebo viacerými verejnými obstarávateľmi a ak sú splnené tieto podmienky:
	1. touto zmluvou sa ustanovuje alebo vykonáva spolupráca medzi zúčastnenými verejnými obstarávateľmi s cieľom zabezpečiť, aby sa služby vo verejnom záujme, ktoré musia poskytovať, poskytovali v záujme dosahovania ich spoločných cieľov,
	2. vykonávanie spolupráce sa riadi výlučne aspektmi týkajúcimi sa verejného záujmu a
	3. zúčastnení verejní obstarávatelia vykonávajú na otvorenom trhu menej ako 20% činností, ktorých sa spolupráca týka.
3. Na určenie percentuálneho podielu činností uvedených v ods. 2 písm. c) tejto kapitoly sa berie do úvahy priemerný celkový obrat alebo vhodný alternatívny ukazovateľ založený na činnosti, napríklad náklady vzniknuté príslušnej právnickej osobe alebo verejnému obstarávateľovi, pokiaľ ide o služby, tovary a práce za tri roky predchádzajúce zadaniu zákazky.
4. Ak z dôvodu dátumu, ku ktorému príslušná právnická osoba alebo verejný obstarávateľ boli založení alebo začali činnosť alebo v dôsledku reorganizácie ich činnosti takýto obrat alebo alternatívny ukazovateľ založený na činnosti, napríklad náklady, nie je za predchádzajúce tri roky k dispozícii alebo už nie je relevantný, je postačujúce preukázať, najmä prostredníctvom podnikateľských plánov, že meranie činnosti je dôveryhodné.
5. Pre odlíšenie skutočnej spolupráce od bežnej verejnej zákazky je podstatné, že sa spolupráca zameriava na spoločné zaistenie výkonu verejnej úlohy, ktorú majú vykonať všetci spolupracujúci partneri, nakoľko služby vo verejnom záujme musia spolupracujúci verejní obstarávatelia dosahovať v záujme dosahovania spoločných cieľov. Spoločné ciele týkajúce sa verejného záujmu je potrebné interpretovať v takom kontexte, že predmet spolupráce a jej potenciálny výsledok musí byť cieľom oboch spolupracujúcich verejných obstarávateľov, t. j. výsledok spolupráce plní ciele, úlohy oboch zúčastnených verejných obstarávateľov, ktoré im vyplývajú zo štatútu, zakladateľskej listiny, organizačného poriadku alebo priamo z legislatívy.
6. Takýto spoločný výkon je charakteristický účasťou a vzájomnými záväzkami zmluvných partnerov, ktoré vedú k vzájomným synergickým efektom. Z toho nevyhnutne nevyplýva, že každý zo spolupracujúcich partnerov sa rovnako podieľa na plnení úlohy, teda spolupráca môže byť založená na rozdelení úloh alebo na určitej špecializácii. Zákazka však napriek tomu musí mať spoločný cieľ a riadiť sa výlučne aspektmi týkajúcimi sa verejného záujmu. Verejný záujem je časovo a miestne premenný stav, a preto sa musí posudzovať len v konkrétnej situácii, v konkrétnom mieste a v konkrétnom čase. Spoluprácu týkajúcu sa verejného záujmu je v tomto prípade možné všeobecne definovať ako spoluprácu nekomerčnej povahy, ktorá je vylúčená z pravidiel verejného obstarávania, pričom táto spolupráca zahŕňa len subjekty - verejných obstarávateľov, ktorí v zásade nepôsobia na trhu s komerčným cieľom. Preto aj keď zmluva alebo koncesná zmluva uzavretá medzi dvoma alebo viacerými verejnými obstarávateľmi môže zahŕňať vzájomné práva a povinnosti, nemôže zahŕňať iné finančné prevody medzi verejnými spolupracujúcimi partnermi než tie, ktoré zodpovedajú úhrade skutočných nákladov za práce/služby/tovary.
7. Vo všeobecnom znení judikatúry sa takisto naznačuje, že zmluva alebo koncesná zmluva uzavretá medzi dvoma alebo viacerými verejnými obstarávateľmi musí mať na rozdiel od bežnej verejnej zákazky charakter reálnej spolupráce, v ktorej jedna strana za odplatu vykonáva určitú úlohu[[5]](#footnote-5). Jednostranné prideľovanie úlohy jedným verejným obstarávateľom druhému sa nemôže považovať za spoluprácu.
8. ZVO ďalej upravuje výnimku, ktorú je možné použiť v prípade, ak ide o dodanie tovaru, uskutočnenie stavebných prác alebo poskytnutie služby, ktorých odberateľom je verejný obstarávateľ a dodávateľom verejný obstarávateľ, ktorý priamo dodáva tovar, uskutočňuje stavebnú prácu alebo poskytuje službu. Výnimka je predmetom úpravy v ustanovení § 1 ods. 12 písm. q) ZVO, pričom z pohľadu finančného limitu musí ísť o podlimitnú zákazku alebo zákazku s nízkou hodnotou. Dôležitou podmienkou však je, že obstarávaný predmet zákazky musí zabezpečiť priamo verejný obstarávateľ podľa § 7 ZVO, t. j. vlastnými kapacitami, nie prostredníctvom tretej osoby.
9. Pravidlá uvedené v tejto kapitole sa vzťahujú len na vzájomnú horizontálnu spoluprácu viacerých subjektov, pričom jednotlivé subjekty samostatne zostávajú verejnými obstarávateľmi, ktorí sú povinní pri obstarávaní tovarov, prác a služieb potrebných na výkon svojich činností naďalej postupovať v zmysle ZVO.

6 Postup RO pri výkone finančnej kontroly in-house zákaziek a zákaziek horizontálnej spolupráce

1. Súčasťou dokumentácie pri výkone finančnej kontroly in-house zákaziek a zákaziek horizontálnej spolupráce sú najmä nasledovné dokumenty:
2. zdôvodnenie zadávania zákazky formou in-house zákazky alebo horizontálnej zákazky,
3. výsledná zmluva so subjektom (resp. verejným obstarávateľom v prípade zákaziek horizontálnej spolupráce), vrátane všetkých jej príloh a dodatkov,
4. doklady preukazujúce vykonávanie kontroly nad subjektom podľa kap. 4.1.1 – napr. zriaďovacia listina vrátane všetkých relevantných dodatkov alebo výpis z OR SR nie starší ako 3 mesiace ku dňu predloženia dokumentácie alebo výpis z centrálneho depozitára cenných papierov,
5. doklady preukazujúce splnenie podmienky vykonávania základnej činnosti pre verejného obstarávateľa podľa kap. 4.1.2 - napr. výročné správy, auditné správy, účtovná závierka, analytická evidencia v účtovníctve a pod. za posledné tri ukončené účtovné obdobia (ak sú dostupné, v závislosti od vzniku alebo začatia prevádzkovania činnosti) alebo podnikateľský plán v prípade, že tieto doklady nie sú z dôvodu momentu vzniku subjektu dostupné,
6. doklady preukazujúce neexistenciu priamej účasti súkromného kapitálu podľa kap. 4.1.3 – napr. doklad potvrdzujúci právnu subjektivitu subjektu (napr. doklad o pridelení IČO, výpis z OR SR nie starší ako 3 mesiace ku dňu predloženia dokumentácie) alebo zriaďovacia listina vrátane všetkých relevantných dodatkov alebo zakladateľská listina alebo spoločenská zmluva alebo výpis z centrálneho depozitára cenných papierov,
7. čestné vyhlásenie prijímateľa o splnení všetkých podmienok uvedených v kap. 4.1 ods. 3 písm. a) až c) – v prípade in-house zákaziek a v kap. 5 ods. 2, písm. a) až c) – v prípade zákaziek horizontálnej spolupráce,
8. preukázanie hospodárnosti v nadväznosti na povinnosť dodržať princíp hospodárnosti vyplývajúcej zo zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov a zo zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov. Podmienky, pravidlá a formu preukazovania hospodárnosti v rámci tohto typu zákaziek určí s ohľadom na povahu, rozsah a účel obstarávania RO vo svojej riadiacej dokumentácii, pričom pri definovaní týchto podmienok by mal RO vychádzať z možností a nástrojov uvádzaných v MP CKO č. 18 k overovaniu hospodárností výdavkov,
9. doklady preukazujúce splnenie podmienky uvedenej v kap. 5, ods. 2 (najmä preukázanie reálnej spolupráce a spoločného cieľa (napr. na základe schválenej žiadosti o NFP, dohody/memoranda o spolupráci, štatútu, zakladateľskej listiny a pod.), preukázanie verejného záujmu (napr. preukázaním nekomerčnej povahy spolupráce, legislatívne určenými činnosťami subjektov a pod.), preukázanie nižšieho ako 20 % podielu činností na otvorenom trhu (napr. prostredníctvom dokladov uvedených v ods. 3 písm. d) tejto kapitoly), preukázanie výšky nákladov v zmysle kap. 5 ods. 3. RO je ďalej oprávnený bližšie definovať tieto doklady,
10. ďalšiu relevantnú dokumentáciu súvisiacu s postupom zadávania in-house zákaziek a zákaziek horizontálnej spolupráce.
11. RO na základe predloženej úplnej dokumentácie vykoná finančnú kontrolu obstarávania, pričom na výkon tejto finančnej kontroly sa vzťahujú všeobecné pravidlá uvedené v kap. 3.3.7.1 Systému riadenia EŠIF. Pri výkone finančnej kontroly postupuje RO primerane v zmysle ustanovení kap. 3.3.7.2.3 (štandardná ex-post kontrola).
12. V prípade, že RO identifikuje pri finančnej kontrole takéhoto obstarávania nesplnenie podmienok uvedených v tomto metodickom pokyne s vplyvom na oprávnenosť výdavkov alebo nesplnenie podmienok na uplatnenie výnimky spod pôsobnosti ZVO, vylúči výdavky takéhoto obstarávania z financovania v plnom rozsahu, ak ide o zadávanie zákazky vo finančnom limite nadlimitnej zákazky alebo podlimitnej zákazky. V tomto prípade zároveň odporučí prijímateľovi postupovať pri zadaní predmetnej zákazky v zmysle postupov a pravidiel ZVO. V prípade zákazky vo finančnom limite zákazky s nízkou hodnotou sa postupuje na základe analógie a proporcionality podľa metodického pokynu CKO č. 5.
13. RO primerane aplikuje pravidlá tohto metodického pokynu aj na in-house zákazky nielen v rámci realizácie aktivít projektu, ale aj po jeho ukončení (do doby platnosti a účinnosti Zmluvy o poskytnutí NFP a v súlade s podmienkami stanovenými v Zmluve o poskytnutí NFP) a to, napr. v prípade, že majetok nadobudnutý z NFP bude plánovaný odovzdať do prevádzkovania inému subjektu (pozn. platí v prípade, že sa na uvedenú situáciu nevzťahujú pravidlá a postupy ZVO).
14. Pravidlá obstarávania a kontroly zákaziek zadávaných osobou, ktorej poskytne verejný obstarávateľ 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP
15. Na základe zákona č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní
a o zmene a doplnení niektorých zákonov v znení neskorších predpisov, ktorý nadobudol účinnosť dňa 26.9.2018, boli vypustené spod pôsobnosti ZVO tie prípady, ak verejný obstarávateľ poskytne osobe, ktorá nie je verejným obstarávateľom ani obstarávateľom časť finančných prostriedkov predstavujúcich percentuálny podiel rovnaký alebo nižší ako 50 % finančných prostriedkov na dodanie tovaru, uskutočnenie stavebných prác a poskytnutie služieb. Cieľom návrhu na zmenu ZVO bolo dosiahnuť súlad pravidiel pre tzv. dotované subjekty, ktorým poskytne verejný obstarávateľ finančné prostriedky, s úpravou podľa smerníc Európskeho parlamentu a Rady o verejnom obstarávaní 2014/23/EÚ, 2014/24/EÚ a 2014/25/EÚ. Smernice pre oblasť verejného obstarávania vyžadujú od dotovaných subjektov nakupovať v režime verejného obstarávania iba v prípade poskytnutia viac ako 50 % finančných prostriedkov zo strany verejného obstarávateľa, a to iba pre vybrané kategórie stavebných prác a s tým súvisiacich služieb. Nová úprava je teda plne v súlade so smernicami v oblasti verejného obstarávania, ktoré neregulujú pravidlami verejného obstarávania tie prípady, ak dotovaný subjekt financuje z väčšej časti nákup tovarov, služieb a stavebných prác z vlastných zdrojov. Pre oblasť zákaziek financovaných z EŠIF však uvedený návrh nie je možné interpretovať ako zníženie transparentnosti, nakoľko zadávanie tohto typu zákaziek bude naďalej spojené s dodržiavaním osobitných pravidiel, ktoré zabezpečia transparentnosť, rovnaké zaobchádzanie, nediskrimináciu, proporcionalitu, hospodárnosť a efektívnosť aj v prípade, že sa na zákazku nebude vzťahovať pôsobnosť ZVO.
16. Ak je v texte kap. 7 tohto metodického pokynu uvádzaná terminológia, obdobná alebo rovnaká ako terminológia v ZVO, nie je pre účely kontroly postupu tohto typu zákaziek interpretovaná v kontexte príslušných ustanovení ZVO.
17. Rozsah pôsobnosti: Metodický pokyn upravuje pravidlá a postupy obstarávania
pre osoby, ktoré nie sú verejným obstarávateľom, ani obstarávateľom, ale ktorým verejný obstarávateľ poskytne časť finančných prostriedkov z NFP predstavujúcich percentuálny podiel rovnaký alebo nižší ako 50% finančných prostriedkov na dodanie tovaru, uskutočnenie stavebných prác a poskytnutie služieb. Ide o kontrolu postupov pri obstaraní zákazky, na ktorú sa nevzťahuje pôsobnosť ZVO.
18. Zákazky zadávané osobami, ktorým poskytne verejný obstarávateľ 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP sa delia na:
19. zákazky, ktorých hodnota bez DPH sa rovná, alebo presahuje 100 000 eur (ďalej len „zákazky nad 100 000 eur“),
20. zákazky, ktorých hodnota bez DPH je nižšia ako 100 000 eur (ďalej len „zákazky
do 100 000 eur“).
21. V prípade zákaziek tohto typu nie je potrebné v osobitnom postupe určovať predpokladanú hodnotu zákazky, ale rozhodujúce je, aby zmluva, ktorá je uzatvorená
s úspešným dodávateľom, bola vo finančnom limite, ktorý je spojený s možnosťou uplatnenia postupu podľa tohto metodického pokynu.
22. Dokumentáciu na kontrolu obstarávania predkladá prijímateľ po podpise zmluvy s úspešným dodávateľom. RO je oprávnený si v riadiacej dokumentácii definovať
aj požiadavku na predkladanie takejto dokumentácie na kontrolu ešte pred podpisom zmluvy s úspešným dodávateľom na ex-ante kontrolu. V prípade zákaziek nad 100 000 eur musí byť plnenie založené na písomnom zmluvnom vzťahu. V prípade zákaziek do 100 000 eur nie je povinnosťou uzavrieť písomnú zmluvu, prijímateľ môže predložiť aj objednávku, ktorá v tomto prípade pre potreby finančnej kontroly obstarávania nahrádza písomný zmluvný vzťah.
23. RO si v riadiacej dokumentácii definuje minimálne povinné náležitosti objednávky,
tak aby táto spĺňala minimálne náležitosti písomného zmluvného vzťahu. Medzi takéto náležitosti objednávky patrí najmä: dátum jej vyhotovenia, kompletné a správne identifikačné údaje objednávateľa a dodávateľa (t. j. obchodné meno/ názov, IČO, adresu sídla, príp. kontaktné miesta), jednoznačnú špecifikáciu predmetu zákazky, dohodnutú cenu (bez DPH, výška DPH a cena s DPH; v prípade, že dodávateľ nie je platca DPH, uvedie sa konečná cena), lehotu a miesto plnenia,  kód projektu v ITMS2014+
(ak relevantné), ďalšie náležitosti podľa požiadaviek objednávateľa. Na objednávke je potrebné zaznamenanie potvrdenia o jej prijatí dodávateľom, resp. musí byť predložená iná relevantná dokumentácia preukazujúca prevzatie záväzku dodávateľa dodať tovar, uskutočniť stavebné práce alebo poskytnúť službu za podmienok určených v objednávke.
24. Prijímateľ je povinný pri výbere úspešného dodávateľa zabezpečiť dodržiavanie nasledujúcich princípov, ktorými sú:
25. rovnaké zaobchádzanie a nediskriminácia hospodárskych subjektov,
26. transparentnosť, vrátane vylúčenia konfliktu záujmov,
27. hospodárnosť a efektívnosť
28. proporcionalita.
29. Pri obstarávaní zákaziek tohto typu je prijímateľ povinný vykonať prieskum trhu, ktorého pravidlá sú upravené nižšie v závislosti od hodnoty zákazky.
30. Prijímateľ vo výzve na predkladanie ponúk:
31. uvedie presnú identifikáciu prijímateľa, ktorý zadáva zákazku,
32. jednoznačne, jasne, úplne a určito vymedzí celý predmet zákazky (presne stanoví špecifikáciu tovaru alebo poskytovaných služieb, popíše parametre tovaru/poskytovaných služieb; pri stavebných prácach vymedzí položkovite materiál, uvedie mernú jednotku, množstvo, uvedie požadovaný rozsah prác atď.), určí lehotu
a miesto dodania predmetu zákazky;
33. určí technické požiadavky v opise predmetu zákazky. V prípade, ak technické požiadavky v opise predmetu zákazky odkazujú na konkrétny produkt a ak by tým dochádzalo k znevýhodneniu alebo k vylúčeniu určitých záujemcov alebo tovarov, musí byť opis zákazky v tejto časti doplnený slovami „alebo ekvivalentný“ (pozn. uvedené pravidlo platí iba pre zákazky nad 100 000 eur, nakoľko výzvy
na predkladanie ponúk v prípade týchto zákaziek sú zverejňované);
34. môže vyžadovať od potenciálnych dodávateľov doklad o oprávnení dodávať tovar, uskutočňovať stavebné práce alebo poskytovať službu v rozsahu, ktorý zodpovedá predmetu zákazky (ak prijímateľ uvedené nevyžaduje od potenciálnych dodávateľov, ich oprávnenie realizovať predmet zákazky je povinný overiť prijímateľ v procese vyhodnotenia ponúk a RO pri výkone kontroly/finančnej kontroly obstarávania);
35. môže požadovať na preukázanie podmienok účasti týkajúcich sa finančného
a ekonomického postavenia a technickej spôsobilosti alebo odbornej spôsobilosti predloženie dokladov, a to najmä:
* prehľad o celkovom obrate a ak je to vhodné, prehľad o dosiahnutom obrate v oblasti, ktorej sa predmet zákazky alebo koncesie týka, najviac za posledné tri hospodárske roky,
1. požiadavka na výšku obratu za hospodársky rok nesmie presiahnuť dvojnásobok hodnoty danej položky v rozpočte projektu, vypočítanú
na obdobie 12 mesiacov, ak je trvanie zmluvy dlhšie ako 12 mesiacov,
2. požiadavka na výšku obratu za hospodársky rok nesmie presiahnuť dvojnásobok hodnoty danej položky v rozpočte projektu, ak je trvanie zmluvy kratšie ako 12 mesiacov,
3. ak prijímateľ vyžaduje obrat za viac ako jeden hospodársky rok, jeho výšku môže určiť iba súhrnne za určené obdobie;
* zoznam dodávok tovaru alebo poskytnutých služieb za predchádzajúce tri roky
od vyhlásenia zákazky s uvedením cien, lehôt dodania a odberateľov;
* zoznam stavebných prác uskutočnených za predchádzajúcich päť rokov od vyhlásenia zákazky s uvedením cien, miest a lehôt uskutočnenia stavebných prác;
* ak ide o stavebné práce alebo služby, údaje o vzdelaní a odbornej praxi
alebo o odbornej kvalifikácií osôb určených na plnenie zmluvy,
* údaje o strojovom, prevádzkovom alebo technickom vybavení, ktoré má uchádzač alebo záujemca k dispozícií na uskutočnenie stavebných prác alebo na poskytnutie služby

Potenciálny dodávateľ môže predbežne nahradiť doklady na preukázanie splnenia podmienok účasti finančného a ekonomického postavenia a technickej spôsobilosti alebo odbornej spôsobilosti čestným vyhlásením, pričom na požiadanie poskytne prijímateľovi doklady, ktoré čestným vyhlásením nahradil; potenciálny dodávateľ, ktorý bol vyhodnotený ako úspešný je povinný pred podpisom zmluvy/zadaním objednávky predložiť všetky doklady, ktoré predbežne nahradil čestným vyhlásením; potenciálny dodávateľ doručí doklady prijímateľovi do piatich pracovných dní
odo dňa doručenia žiadosti, ak prijímateľ neurčil dlhšiu lehotu; ak potenciálny dodávateľ nedoručí doklady v stanovenej lehote, jeho ponuka nebude prijatá a ako úspešný bude vyhodnotený potenciálny dodávateľ, ktorý sa umiestnil ako druhý v poradí;

1. stanoví nediskriminačné kritériá pre vyhodnotenie ponúk, ktoré súvisia s predmetom zákazky a ich relatívnu váhu (pozn.: v prípade určenia kritéria na vyhodnotenie ponúk „najnižšia cena“, nie je potrebné uvádzať váhovosť),
2. stanoví lehotu na predkladanie ponúk, ktorá musí byť primeraná a musí zohľadniť zložitosť a charakter predmetu zákazky, čas nevyhnutne potrebný na vypracovanie
a doručenie ponuky,
3. uvedie miesto a spôsob predkladania ponúk, min. 2 adresy elektronickej komunikácie, na ktoré sa ponuky predkladajú;
4. vyžaduje, aby úspešný dodávateľ v zmluve alebo rámcovej dohode najneskôr v čase jej uzavretia uviedol údaje o všetkých známych subdodávateľoch, údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia, ak ide o subdodávateľa, ktorý má povinnosť zápisu do registra partnerov verejného sektora.
5. Ponuka potenciálneho dodávateľa musí byť predložená v slovenskom alebo českom jazyku. Ak má tento sídlo mimo územia Slovenskej republiky, doklady a dokumenty tvoriace súčasť ponuky musia byť predložené v pôvodnom jazyku a súčasne musia byť preložené do slovenského jazyka (nevyžaduje sa úradný preklad), okrem dokladov predložených v českom jazyku.
6. Ak bola predložená viac ako jedna ponuka, prijímateľ vyhodnocuje splnenie požiadaviek na predmet zákazky a splnenie podmienok účasti (ak relevantné) po vyhodnotení ponúk na základe kritériá/kritérií na vyhodnotenie ponúk, a to iba v prípade dodávateľa, ktorý sa umiestnil na prvom mieste v poradí. Uvedené pravidlá nevylučujú, aby prijímateľ vyhodnotil splnenie požiadaviek na predmet zákazky a splnenie podmienok účasti v prípade všetkých dodávateľov, ktorí predložili ponuku.
7. Prijímateľ požiada dodávateľa o vysvetlenie alebo doplnenie dokladov predložených v ponuke, ak z predložených dokladov nemožno posúdiť ich platnosť, splnenie podmienky účasti alebo splnenie požiadavky na predmet zákazky. Ak dodávateľ v lehote určenej prijímateľom nedoručí vysvetlenie alebo doplnenie predložených dokladov, alebo ak aj napriek predloženému vysvetleniu ponuky podľa záverov prijímateľa nespĺňa podmienky účasti alebo požiadavky na predmet zákazky, prijímateľ ponuku tohto dodávateľa vylúči a vyhodnocuje splnenie podmienok účasti a požiadaviek na predmet zákazky u ďalšieho dodávateľa v poradí.
8. Prijímateľ je povinný uzatvoriť zmluvu/zadať objednávku v súlade s výzvou na predkladanie ponúk a s ponukou úspešného dodávateľa.
9. Prijímateľ môže zrušiť použitý postup zadávania zákazky, ak
10. ani jeden potenciálny dodávateľ nesplnil podmienky uvedené vo výzve
na predkladanie ponúk,
11. ak sa zmenili okolnosti, za ktorých sa vyhlásilo obstarávanie (pozn. tieto okolnosti je prijímateľ povinný pomenovať a odôvodniť zrušenie postupu zadávania zákazky)
12. Lehota na výkon kontroly je 20 pracovných dní v prípade zákaziek nad 100 000 eur a 15 pracovných dní v prípade zákaziek do 100 000 eur. Ak si RO definuje požiadavku
na predkladanie takejto dokumentácie na kontrolu ešte pred podpisom zmluvy
s úspešným dodávateľom na ex-ante kontrolu v prípade zákaziek nad 100 000 eur,
tak lehota na výkon ex-ante kontroly je 20 pracovných dní a lehota na následnú ex-post kontrolu je 7 pracovných dní.
13. Lehoty na výkon finančnej kontroly obstarávania začínajú pre RO plynúť dňom nasledujúcim po dni zaevidovania prijatej žiadosti prijímateľa o vykonanie kontroly/finančnej kontroly a predložení dokumentácie k obstarávaniu na RO cez ITMS2014+. Ak dokumentácia nie je kompletná, požiada RO o jej doplnenie a lehota na výkon finančnej kontroly obstarávania sa prerušuje. Dňom nasledujúcim po dni doručenia vysvetlenia alebo doplnenia dokumentácie pokračuje plynutie lehoty na výkon kontroly/finančnej kontroly obstarávania. Rovnako v prípade podania námietok, resp. plynutia lehoty na podanie námietok voči skutočnostiam uvedeným v návrhu správy z kontroly, sa lehota na výkon finančnej kontroly obstarávania prerušuje. Prijímateľ má možnosť späťvzatia dokumentácie k obstarávaniu, ktorá bola predložená na RO za účelom výkonu finančnej kontroly obstarávania, a to so súhlasom dotknutého RO. V prípadoch späťvzatia dokumentácie ide o dôvod hodný osobitného zreteľa a RO zastaví administratívnu finančnú kontrolu vyhotovením záznamu. Ak prijímateľ opätovne predloží dokumentáciu na finančnú kontrolu, lehoty začínajú plynúť odznovu.
14. V prípade osobného doručenia ponuky zo strany potenciálneho dodávateľa,
je povinnosťou prijímateľa vydať uchádzačovi potvrdenie o prevzatí ponuky, ak o to potenciálny dodávateľ požiada.
15. Prijímateľ nemôže „umelo“ rozdeliť predmet zákazky na samostatné časti s cieľom vyhnúť sa použitiu postupov spojených so zadávaním zákaziek nad 100 000 eur.
16. Pri overovaní hospodárnosti výdavkov RO postupuje podľa Metodického pokynu CKO č. 18 k overovaniu hospodárnosti výdavkov.
17. Výzva na predkladanie ponúk a záznam z prieskumu trhu musí byť zverejnený na webovom sídle prijímateľa alebo inom vhodnom webovom sídle do 31. decembra 2028 alebo aj po tomto dátume, ak do 31. decembra 2028 nedošlo k vysporiadaniu finančných vzťahov medzi poskytovateľom a prijímateľom v súlade so zmluvou o poskytnutí NFP alebo rozhodnutím o schválení žiadosti o NFP.
18. Pre účely tohto metodického pokynu sa pod pojmom „prijímateľ“ rozumie aj žiadateľ.

**7.1 Zákazky nad 100 000 eur**

1. Zákazky nad 100 000 eur na účely tejto kapitoly sú zákazky zadávané osobou, ktorej verejný obstarávateľ poskytne 50% a menej finančných prostriedkov z NFP na tovary, stavebné práce alebo služby a ktorých hodnota je nad 100 000 eur. V prípade zákaziek nad 100 000 eur prijímateľ musí vykonať všetky ďalej uvedené úkony, ktoré majú zabezpečiť získanie čo najvyššieho počtu písomných ponúk na obstaranie tovarov, stavebných prác alebo služieb. Za písomnú ponuku sa považuje aj ponuka podaná elektronicky (napr. formou e-mailovej komunikácie). Súčasťou dokumentácie musia byť doklady potvrdzujúce kroky uchádzačov v súlade s podmienkami uvedenými vo výzve na predkladanie ponúk.
2. Prijímateľ je povinný zverejniť výzvu na predkladanie ponúk na svojom webovom sídle/alebo inom vhodnom webovom sídle. Minimálna lehota na predkladanie ponúk je 7 pracovných dní odo dňa zverejnenia výzvy na predkladanie ponúk na webovom sídle prijímateľa v prípade zákaziek na tovary a poskytnutie služieb a minimálne 12 pracovných dní v prípade zákaziek na uskutočnenie stavebných prác (do lehoty sa nezapočítava deň zverejnenia, čo znamená, že lehota pre záujemcov o zákazku musí byť minimálne celých 7 pracovných dní, resp. 12 pracovných dní). Príklad: Prijímateľ zverejní výzvu na predkladanie ponúk k zákazke na dodanie tovarov v pondelok, minimálna lehota na predkladanie ponúk uplynie najskôr budúci týždeň v stredu o polnoci za predpokladu, že nejde o pracovný týždeň, v rámci ktorého je štátny sviatok. Prijímateľom sa však odporúča určiť lehotu nasledujúci pracovný deň, čo by pri tomto modelovom prípade bol štvrtok v ľubovoľnú hodinu. Prijímateľ je povinný zdokumentovať toto zverejnenie hodnoverným spôsobom (spravidla printscreen tej časti webového sídla, kde bola výzva na predkladanie ponúk zverejnená; z printscreenu bude jednoznačne zrejmý dátum zverejnenia výzvy, ktorý musí byť zhodný s dátumom oslovenia minimálne troch potenciálnych dodávateľov a zaslaním informácie o zverejnení výzvy na osobitný mailový kontakt zakazkycko@vlada.gov.sk). Zadávanie tejto zákazky je realizované zverejnením výzvy na predkladanie ponúk, v rámci ktorej prijímateľ uvedie najmä náležitosti podľa kapitoly 7, ods. 11. Výzva na predkladanie ponúk musí byť zverejnená na webovom sídle prijímateľa alebo inom vhodnom webovom sídle do 31. decembra 2028 alebo aj po tomto dátume, ak do 31. decembra 2028 nedošlo k vysporiadaniu finančných vzťahov medzi poskytovateľom a prijímateľom v súlade so zmluvou o poskytnutí NFP.
3. Prijímateľ je povinný v ten istý deň ako zverejní výzvu na predkladanie ponúk na svojom webovom sídle, zaslať informáciu o tomto zverejnení aj na osobitný mailový kontakt zakazkycko@vlada.gov.sk*.* Táto informácia bude následne zverejnená na webovom sídle [www.partnerskadohoda.gov.sk](http://www.partnerskadohoda.gov.sk)
4. Informácia o tomto zverejnení je tvorená štruktúrou údajov, ktoré je prijímateľ povinný dodržať, pričom ich popis tvorí prílohu tohto metodického pokynu. Túto riadne vyplnenú prílohu zasiela prijímateľ v prílohe e-mailu na e-mailový kontakt uvedený v odseku 3 tejto kapitoly. Zverejňovateľ (Úrad vlády SR) zabezpečí zverejnenie na webovom sídle [www.partnerskadohoda.gov.sk](http://www.partnerskadohoda.gov.sk) v záložke „CKO”, „Zákazky povinne zverejňované na www.partnerskadohoda.gov.sk”, pričom zákazky budú zverejňované v členení na tovary, služby a stavebné práce a najnovšie zákazky budú zverejnené ako prvé v poradí.
5. CKO, ani zverejňovateľ nenesie zodpovednosť za údajovú presnosť takto predložených informácií a ani nevykonáva overenie týchto údajov. V prípade, že prijímateľ v rámci tejto štruktúry údajov poskytne nepresné, chybné alebo zavádzajúce informácie, ktoré nevedú k spoľahlivému identifikovaniu predmetnej zákazky, je toto považované za nesplnenie oznamovacej povinnosti. Prijímateľ ale nenesie zodpovednosť za situáciu, keď dôjde k oneskorenému zverejneniu alebo informácia nebude zverejnená vôbec a to napriek tomu, že si splnil povinnosť riadne zverejnenej výzvy a informácie o zverejnení výzvy
na predkladanie ponúk zaslal v zmysle určených podmienok (pozn. uvedené môže nastať napr. z technických dôvodov na strane zverejňovateľa informácií na webovom sídle [www.partnerskadohoda.gov.sk](http://www.partnerskadohoda.gov.sk)). Z tohto dôvodu je dôležité, aby mal prijímateľ vždy archivovanú dokumentáciu o zaslaní tejto informácie.
6. V prípade, že prijímateľ nedodrží povinnosť zaslania informácie na osobitný e-mailový kontakt zakazkycko@vlada.gov.sk v ten istý deň ako zverejní výzvu na predkladanie ponúk a túto informáciu zašle neskôr (avšak v lehote na predkladanie ponúk), je povinný predĺžiť lehotu na predkladanie ponúk o dobu omeškania zaslania informácie na osobitný mailový kontakt (informácia zaslaná zverejňovateľovi už má obsahovať túto predĺženú lehotu). Toto predĺženie sa musí rovnako vykonať aj v ostatných dokumentoch, ktoré prijímateľ vypracoval za účelom vyhlásenia zadávania zákazky, najmä vo výzve
na predkladanie ponúk zverejnenej na webovom sídle prijímateľa alebo inom vhodnom webovom sídle. V prípade predlžovania lehoty na prekladanie ponúk je prijímateľ povinný toto predĺženie preukázateľne oznámiť všetkým osloveným potenciálnym dodávateľom. Takto vykonaný postup je považovaný za splnenie oznamovacej povinnosti v zmysle tohto metodického pokynu.
7. Prijímateľ je súčasne so zverejnením výzvy na predkladanie ponúk a jej zaslaním
na zverejnenie, zároveň povinný zaslať túto výzvu minimálne trom vybraným potenciálnym dodávateľom. Uvedené úkony musia byť realizované v rovnaký deň. Oslovovaní potenciálni dodávatelia musia byť subjekty, ktoré sú v čase zadávania a realizácie zákazky oprávnené dodávať tovar, uskutočňovať stavebné práce alebo poskytovať služby v rozsahu predmetu zákazky (identifikácia prebieha najmä cez informácie verejne uvedené v obchodnom registri alebo v živnostenskom registri). Pre overenie tohto zaslania je potrebné nastavenie e-mailovej notifikácie (potvrdenie odoslania, prijatia resp. prečítania e-mailu) ako aj uvádzanie e-mailových adries záujemcov medzi adresátov takým spôsobom, ktorý zabezpečí vzájomné utajenie identifikácie týchto subjektov. Pokiaľ prijímateľ nedodrží povinnosť zaslať túto výzvu v tom istom dni ako o nej informuje zaslaním informácie na osobitný e-mailový kontakt zakazkycko@vlada.gov.sk, vo veci predĺženia lehoty na predkladanie ponúk postupuje obdobne ako je uvedené v odseku 6 tejto kapitoly. Oslovenie minimálne troch potenciálnych dodávateľov, ktorí sú oprávnení dodávať tovary, uskutočňovať stavebné práce alebo poskytovať služby v rozsahu predmetu zákazky neznamená, že prijímateľ musí v lehote na predkladanie ponúk obdržať ponuky od potenciálnych dodávateľov, ktorých priamo oslovil. Zákazka môže byť realizovaná aj v prípade predloženia 1 alebo 2 ponúk.
8. Vo výnimočných prípadoch, kedy ide o jedinečný predmet zákazky, môže prijímateľ osloviť aj menej ako troch potenciálnych dodávateľov, pričom táto výnimka musí byť
zo strany prijímateľa riadne zdôvodnená a podložená ešte pred vyhlásením zákazky a dôkazné bremeno preukázania skutočnosti, že na relevantnom trhu neexistuje viac ako 1 alebo 2 dodávatelia znáša prijímateľ. Odôvodnenie k jedinečnému predmetu zákazky musí byť súčasťou dokumentácie k zákazke. V prípade odvolania sa na jedinečný predmet zákazky odporúčame využiť pre účely preukázania hospodárnosti inštitút odborného alebo znaleckého posudku. Aj v tomto výnimočnom prípade je však povinnosťou prijímateľa zverejniť zákazku na webovom sídle a zaslať informáciu o tomto zverejnení na osobitný mailový kontakt zakazkycko@vlada.gov.sk.
9. Ak prijímateľovi nebude predložená žiadna ponuka a splnil všetky postupy uvedené v predchádzajúcich odsekoch, je oprávnený vyzvať na rokovanie min. 3 potenciálnych dodávateľov, s ktorými rokuje o zadaní zákazky. Predmetom týchto rokovaní nemôže byť zúženie predmetu zákazky, úprava podmienok účasti, podmienok realizácie zákazky ani kritérií na vyhodnotenie ponúk uvedených vo výzve na predkladanie ponúk. Z rokovania je prijímateľ povinný vyhotoviť zápis, ako aj zdôvodniť výber záujemcu alebo záujemcov, ktorí boli vyzvaní na rokovanie. Prijímateľ je oprávnený vyzvať na rokovanie aj menej ako troch potenciálnych dodávateľov, pričom táto výnimka musí byť zo strany prijímateľa riadne zdôvodnená a prijímateľ nesie dôkazné bremeno preukázania skutočnosti, že na relevantnom trhu neexistuje viac ako 1 alebo 2 dodávatelia. Odôvodnenie tejto skutočnosti musí byť súčasťou dokumentácie k zákazke.
10. Celý postup prijímateľa pri zadávaní zákazky bude zhrnutý v zázname z prieskumu trhu, ktorého minimálne náležitosti sú nasledovné:
11. identifikácia prijímateľa,
12. názov zákazky,
13. predmet zákazky,
14. určenie kritéria/kritérií na vyhodnotenie ponúk,
15. spôsob vykonania prieskumu a identifikovanie podkladov, na základe ktorých boli ponuky vyhodnocované,
16. zoznam oslovených potenciálnych dodávateľov a dátum ich oslovenia,
17. informácia o skutočnosti, že prijímateľ overil, či sú oslovení potenciálni dodávatelia oprávnení dodávať tovary, uskutočňovať stavebné práce alebo poskytovať služby v rozsahu predmetu zákazky, pričom prijímateľ je povinný uviesť spôsob overenia (napr. webové sídlo www.orsr.sk)
18. dátum vyhodnotenia ponúk,
19. zoznam potenciálnych dodávateľov, ktorí predložili ponuku,
20. identifikácia a vyhodnotenie splnenia jednotlivých podmienok účasti a návrhov
na plnenie kritérií,
21. identifikácia úspešného dodávateľa/poskytovateľa/zhotoviteľa,
22. konečná zmluvná cena ponuky úspešného uchádzača (uviesť cenu s DPH aj
bez DPH; v prípade, že dodávateľ nie je platca DPH, uvedie sa konečná cena),
23. typ a podmienky realizácie zmluvy (najmä lehota plnenia a miesto realizácie),
24. meno, funkcia, dátum a podpis zodpovednej osoby/osôb, ktoré vykonali prieskum.
25. Záznam z prieskumu trhu musí byť zverejnený na webovom sídle prijímateľa alebo inom vhodnom webovom sídle do 5 pracovných dní od dátumu vyhodnotenia ponúk.
26. Prijímateľ nesmie uzavrieť zmluvu, koncesnú zmluvu alebo rámcovú dohodu s dodávateľom alebo dodávateľmi, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora, alebo ktorých subdodávatelia, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora.
	1. **Zákazky do 100 000 eur**
27. Zákazky do 100 000 eur na účely tejto kapitoly sú zákazky zadávané osobou, ktorej verejný obstarávateľ poskytne 50% a menej finančných prostriedkov z NFP na tovary, stavebné práce alebo služby a ktorých hodnota je do 100 000 eur.
28. Pri zadávaní zákaziek do 100 000 eur je prijímateľ povinný zaslať výzvu na predkladanie ponúk minimálne trom vybraným potenciálnym dodávateľom alebo identifikovať minimálne troch potenciálnych dodávateľov a ich cenové ponuky (napr. cez webové rozhranie). Oslovovaní/identifikovaní potenciálni dodávatelia musia byť subjekty, ktoré sú v čase zadávania a realizácie zákazky oprávnené dodávať tovar, uskutočňovať stavebné práce alebo poskytovať služby v rozsahu predmetu zákazky (identifikácia prebieha najmä cez informácie verejne uvedené v obchodnom registri alebo v živnostenskom registri). V prípade zaslania výzvy na predkladanie ponúk, je pre overenie tohto zaslania potrebné nastavenie e-mailovej notifikácie (potvrdenie odoslania, prijatia resp. prečítania e-mailu) ako aj uvádzanie e-mailových adries záujemcov medzi adresátov takým spôsobom, ktorý zabezpečí vzájomné utajenie identifikácie týchto subjektov. Minimálna lehota na predkladanie ponúk je 7 pracovných dní odo dňa oslovenia minimálne troch potenciálnych dodávateľov (do lehoty sa nezapočítava deň oslovenia, čo znamená, že lehota pre záujemcov o zákazku musí byť minimálne celých 7 pracovných dní).
29. V prípade zákaziek do 100 000 eur nie je potrebné predloženie písomných ponúk, avšak prijímateľ musí zdôvodniť výber úspešného dodávateľa na základe prieskumu trhu (napr. formou faxu, web stránky, katalógov, cenových ponúk, atď. okrem telefonického prieskumu). Tento prieskum musí byť riadne zdokumentovaný a musí byť z neho hodnoverne zrejmý výsledok výberu úspešného uchádzača. Pri tomto spôsobe vykonania prieskumu trhu je prijímateľ povinný identifikovať minimálne troch potenciálnych dodávateľov a ich cenové ponuky (napr. cez webové rozhranie). Identifikovaní dodávatelia musia byť subjekty, ktoré sú oprávnené dodávať tovar, uskutočňovať stavebné práce alebo poskytovať služby v rozsahu predmetu zákazky (identifikácia prebieha najmä cez informácie verejne uvedené obchodnom registri alebo živnostenskom registri).
30. V prípade zákaziek do 100 000 eur, je možné sa v prípade technických špecifikácií uvedených vo výzve na predkladanie ponúk odvolávať na konkrétneho výrobcu, výrobný postup, obchodné označenie, patent, typ, oblasť alebo miesto pôvodu alebo výroby za predpokladu, že všetci potenciálni dodávatelia oslovení s výzvou na predkladanie ponúk sú spôsobilí dodať predmet zákazky spĺňajúci určené technické špecifikácie.
31. Výber úspešného dodávateľa prebieha na základe vyhodnotenia informácií
a dokumentácie predloženej záujemcami, alebo informácií zistenými inými spôsobmi ako je predloženie ponuky (napr. údajmi na webových sídlach záujemcov, informáciami identifikovanými v katalógoch a pod., okrem telefonického prieskumu), pričom prijímateľ je povinný vyhodnotiť ponuku/ponuky v súlade s podmienkami a kritériami, ktoré si pre tento účel vopred určil. Vo výnimočných prípadoch, kedy môže ísť o jedinečný predmet zákazky môže prijímateľ osloviť/identifikovať aj menej ako troch potenciálnych dodávateľov, pričom táto výnimka musí byť zo strany prijímateľa riadne zdôvodnená a podložená a dôkazné bremeno preukázania skutočnosti, že na relevantnom trhu neexistuje viac ako 1 alebo 2 dodávatelia znáša prijímateľ. Odôvodnenie k jedinečnému predmetu zákazky musí byť súčasťou dokumentácie k zákazke. V prípade odvolania sa na jedinečný predmet zákazky odporúčame využiť pre účely preukázania hospodárnosti inštitút odborného alebo znaleckého posudku.
32. Ak prijímateľ oslovil na základe výzvy na predkladanie ponúk minimálne troch potenciálnych dodávateľov a v stanovenej lehote na predkladanie ponúk nebola predložená žiadna ponuka, je oprávnený vyzvať na rokovanie jedného alebo viacerých potenciálnych dodávateľov, s ktorými rokuje o zadaní zákazky. Predmetom týchto rokovaní nemôže byť zúženie predmetu zákazky alebo iná úprava podmienok realizácie zákazky ani úprava kritérií na vyhodnotenie ponúk. Z rokovania je prijímateľ povinný vyhotoviť zápis, ako aj zdôvodniť výber záujemcu alebo záujemcov, ktorí boli vyzvaní
na rokovanie.
33. Pri zákazkách do 100 000 eur nie je prijímateľ povinný zverejňovať zadávanie takejto zákazky na svojom webovom sídle. Týmto nie je dotknutá povinnosť prijímateľa dodržať pri obstarávaní takejto zákazky základné princípy a ostatné povinnosti uvedené v kapitole 7.
34. Náležitosti záznamu z prieskumu trhu sú najmä:

a) identifikácia prijímateľa,

b) názov zákazky,

c) predmet zákazky,

d) určenie kritéria/kritérií na vyhodnotenie ponúk,

e) spôsob vykonania prieskumu a identifikovanie podkladov, na základe ktorých boli ponuky vyhodnocované,

f) zoznam oslovených potenciálnych dodávateľov a dátum ich oslovenia, resp. ich identifikovania,

g) informácia o skutočnosti, že prijímateľ overil, či sú oslovení potenciálni dodávatelia oprávnení dodávať tovary, uskutočňovať stavebné práce alebo poskytovať služby v rozsahu predmetu zákazky, pričom prijímateľ je povinný uviesť spôsob overenia (napr. webové sídlo www.orsr.sk),

h) dátum vyhodnotenia ponúk,

i) zoznam potenciálnych dodávateľov, ktorí predložili ponuku/boli identifikovaní (napr. cez webové rozhranie),

j) identifikácia a vyhodnotenie splnenia jednotlivých podmienok účasti a návrhov
na plnenie kritérií,

k) identifikácia úspešného dodávateľa/poskytovateľa/zhotoviteľa,

l) konečná cena ponuky úspešného dodávateľa (uviesť cenu s DPH aj bez DPH),

m) typ a podmienky realizácie zmluvy/objednávky (najmä lehota plnenia a miesto realizácie),

n) meno, funkcia, dátum a podpis zodpovednej osoby/osôb, ktoré vykonali prieskum.

7. Záznam z prieskumu trhu musí byť zverejnený na webovom sídle prijímateľa alebo inom vhodnom webovom sídle do 5 pracovných dní od dátumu vyhodnotenia ponúk.

1. V rámci kontroly zákaziek do 100 000 eur môže RO vykonať kontrolu obstarávania ako súčasť kontroly predmetného výdavku v rámci ŽoP. V takom prípade je RO povinný overiť v rámci kontroly ŽoP dodržanie pravidiel na zadávanie tohto typu zákazky.
2. V prípade zákaziek podľa tejto kapitoly, ktorých hodnota je do 10 000 eur bez DPH, je možné určiť úspešného dodávateľa priamym zadaním, ak RO vo vzťahu k predmetu zákazky určil na dané výdavky finančné limity, ktoré zohľadňujú dodržanie pravidiel hospodárnosti v súlade s metodickým pokynom CKO č. 18 [k overovaniu hospodárnosti výdavkov](http://www.partnerskadohoda.gov.sk/data/files/1305_mp-cko-c-18-verzia-4.zip). V prípade priameho zadania zákazky do 10 000 eur bez DPH nemusí byť výsledkom zmluva alebo objednávka, postačuje účtovný doklad, napr. faktúra, pokladničné bloky, dodacie listy v prípadoch, že dodanie tovaru nie je zdokladované priamo na faktúre. Prijímateľ v prípade zákaziek tohto typu nevyhotovuje záznam z prieskumu trhu.
	1. **Prechodné ustanovenia**
3. Ak bola zákazka vyhlásená osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác
a poskytnutie služieb z NFP v období od 26.9.2018 do dátumu účinnosti metodického výkladu CKO č. 6 a bol použitý niektorý z postupov podľa metodického pokynu CKO č. 12, verzia 3, postup prijímateľa posudzuje RO podľa pravidiel uvedených v metodickom pokyne CKO č. 12, verzia 3.
4. Ak bola zákazka vyhlásená osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác
a poskytnutie služieb z NFP v období od 26.9.2018 do dátumu účinnosti metodického výkladu CKO č. 6 prostredníctvom EKS, postup prijímateľa posudzuje RO podľa pravidiel uvedených v kapitole 3.3.7.2.9 Systému riadenia EŠIF, verzia 6, ktorá upravuje kontrolu verejného obstarávania realizovaného cez elektronické trhovisko.
5. Ak bola zákazka vyhlásená osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác
a poskytnutie služieb z NFP v období od 26.9.2018 do dátumu účinnosti metodického výkladu CKO č. 6 podlimitným postupom bez využitia elektronického trhoviska so zverejnením výzvy na predkladanie ponúk vo vestníku, pričom ešte nebolo úspešnému uchádzačovi odoslané oznámenie, že jeho ponuka sa prijíma, je prijímateľ povinný zrušiť postup zadávania zákazky.
6. Ak bola zákazka vyhlásená osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác
a poskytnutie služieb z NFP v období od 26.9.2018 do dátumu účinnosti metodického výkladu CKO č. 6 postupom zadávania zákazky s nízkou hodnotou, postup prijímateľa posudzuje RO podľa pravidiel uvedených v kapitole 3.3.7.2.5.1 Systému riadenia EŠIF a Metodickom pokyne CKO č. 14 (zákazka nad 15 000 eur), resp. v kapitole 3.3.7.2.5.2 Systému riadenia EŠIF (zákazka do 15 000 eur).
7. Ak bola zákazka vyhlásená osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP v období pred 26.9.2018 podľa ZVO a zákazka bola ukončená podpisom zmluvy/rámcovej dohody s úspešným uchádzačom, je táto osoba povinná v prípade zmien zmluvy/rámcovej dohody postupovať podľa § 18 ZVO.
8. Všeobecné pravidlá pre zmeny zmluvy, ktoré sú v režime výnimky
9. Zmluvu/rámcovú dohodu, ktorá bola uzavretá ako výsledok postupu zadávania zákazky, na ktorú sa nevzťahuje pôsobnosť ZVO možno zmeniť počas jej trvania bez nového obstarávania, ak

a) pôvodná zmluva, rámcová dohoda obsahuje jasné, presné a jednoznačné podmienky jej úpravy, napr. pravidlá na nahradenie pôvodného dodávateľa novým dodávateľom, pravidlá na úpravy ceny alebo opcie, rozsah, povahu možných úprav a opcií a podmienky ich uplatnenia; nemožno určiť takú podmienku, ktorou by sa menil charakter zmluvy/rámcovej dohody,

b) ide o doplňujúce tovary, stavebné práce alebo služby, ktoré sú nevyhnutné, nie sú zahrnuté do pôvodnej zmluvy/rámcovej dohody a poskytuje ich pôvodný dodávateľ, pričom v tomto prípade je potrebné overiť hospodárnosť výdavkov spojených s doplňujúcimi tovarmi, stavebnými prácami alebo službami na základe nástrojov uvedených v MP CKO č. 18 k overovaniu hospodárnosti výdavkov,

c) potreba zmeny vyplynula z nepredvídateľných okolností a zmenou sa nemení charakter zmluvy/rámcovej dohody; v tomto prípade je potrebné overiť hospodárnosť výdavkov iba v tom prípade, ak ide o nové tovary, stavebné práce alebo služby (prijímateľ využije nástroje uvedené v MP CKO č. 18 k overovaniu hospodárnosti výdavkov); ak sú predmetom zmeny zmluvy/rámcovej dohody tovary, stavebné práce alebo služby rovnakého charakteru, ako bol predmet zákazky obstarávania (napr. v dôsledku živelnej pohromy je spôsobená škoda na tovare alebo prebiehajúcich stavebných prácach a predmetom dodatku vyplývajúceho z nepredvídateľných okolností je nákup/realizácia identických tovarov/stavebných prác, ktoré boli súčasťou pôvodnej zmluvy a v rámci dodatku nakúpených za rovnakú cenu), v rámci ktorého už bola overená hospodárnosť, prijímateľ nie je povinný overovať hospodárnosť opakovane,

d) ide o nahradenie pôvodného dodávateľa novým dodávateľom na základe skutočnosti, že iný hospodársky subjekt, ktorý spĺňa pôvodne určené podmienky obstarávania, je právnym nástupcom pôvodného dodávateľa v dôsledku jeho reorganizácie, vrátane zlúčenia a splynutia alebo úpadku, za predpokladu, že pôvodná zmluva, rámcová dohoda sa podstatne nemení a cieľom zmeny nie je vyhnúť sa použitiu postupov a pravidiel podľa ZVO,

e) nedochádza k podstatnej zmene pôvodnej zmluvy, rámcovej dohody bez ohľadu na hodnotu tejto zmeny.

1. Podstatnou zmenou pôvodnej zmluvy/rámcovej dohody sa rozumie taká zmena, ktorou sa najmä

a) dopĺňajú alebo menia podstatným spôsobom podmienky, ktoré by v pôvodnom postupe obstarávania umožnili účasť iných hospodárskych subjektov, alebo ktoré by umožnili prijať inú ponuku ako pôvodne prijatú ponuku,

b) zvyšuje cena za predmet zákazky spôsobom, ktorý pôvodná zmluva/rámcová dohoda neupravovala, resp. sa zvyšuje cena za predmet zákazky bez uvedenia dôvodu a bez poskytnutie protiplnenia vo forme doplňujúcich tovarov, stavebných prác alebo služieb, ktoré súvisia s predmetom pôvodnej zákazky.

1. Zmluvu/rámcovú dohodu možno zmeniť počas jej trvania bez nového obstarávania aj vtedy, ak hodnota dodatku/dodatkov je nižšia ako

a) 20 % hodnoty pôvodnej zmluvy alebo rámcovej dohody, ak ide o zákazku na uskutočnenie stavebných prác,

b) 15 % hodnoty pôvodnej zmluvy alebo rámcovej dohody, ak ide o zákazku na dodanie tovaru alebo na poskytnutie služby,

Zmenou sa nesmie meniť charakter zmluvy/rámcovej dohody.

1. Zmeny zmluvy/rámcovej dohody nie je možné vykonať, ak by sa prijímateľ vyhol použitiu postupov podľa ZVO, napr. uzavrel by dodatok k zmluve v režime výnimky, ktorá je viazaná na finančný limit podlimitnej zákazky a zákazky s nízkou hodnotou (§ 1 ods. 12 ZVO) a zmena zmluvy by navýšila cenu za predmet zákazky do hodnoty nadlimitného postupu zadávania zákazky.
2. Zmena zmluvy/rámcovej dohody musí byť písomná.
3. Kontrola/finančná kontrola dodatkov k zákazkám v režime výnimky sa vykonáva po podpise dodatku. Kontrola návrhu dodatku pred jeho podpisom je fakultatívna, pričom RO je oprávnený vo svojej riadiacej dokumentácii určiť tento typ kontroly ako obligatórny, alebo určiť osobitné pravidlá, ktoré typy dodatkov budú predmetom kontroly pred ich podpisom. Na kontrolu dodatkov (vrátane lehôt spojených s výkonom kontroly) sa primerane vzťahujú pravidlá upravené v kapitole 3.3.7.2.10 Systému riadenia EŠIF.
4. Všeobecné pravidlá pre predkladanie dokumentácie
5. Prijímateľ predkladá dokumentáciu na kontrolu/finančnú kontrolu obstarávania po podpise zmluvy oboma zmluvnými stranami. RO pri výkone kontroly/finančnej kontroly obstarávania postupuje primerane podľa ustanovení kapitoly 3.3.7.2.3. (Štandardná ex-post kontrola) Systému riadenia EŠIF. Lehota na výkon kontroly/ finančnej kontroly obstarávania je 20 pracovných dní.
6. RO je oprávnený si v riadiacej dokumentácii definovať aj požiadavku na predkladanie takejto dokumentácie ešte pred podpisom zmluvy s úspešným dodávateľom na ex ante kontrolu.
7. V prípade zmluvných vzťahov, ktoré už existovali pred momentom nadobudnutia účinnosti Zmluvy o poskytnutí NFP a prípadoch kedy nie je zmluvné plnenie založené za zmluvnom vzťahu (napr. objednávky) predkladá prijímateľ dokumentáciu na finančnú kontrolu najneskôr pred predložením prvej žiadosti o platbu obsahujúcej výdavky vychádzajúce z tejto zmluvy.
8. Na predkladanie dokumentácie sa primerane vzťahujú pravidlá uvedené v ods. 6 kapitoly 3.3.7.2. Systému riadenia EŠIF.

10 Záverečné ustanovenia

1. RO je povinný zabezpečiť dostatočnú a úplnú informovanosť žiadateľov/prijímateľov o postupoch vyžadovaných pri zákazkách, na ktoré sa vzťahuje tento metodický pokyn s cieľom minimalizovať vznik neoprávnených výdavkov v dôsledku nesplnenia povinností pri ich zadávaní podľa metodického pokynu.

**Príloha č. 1**:

Informácia o zverejnení výzvy na predkladanie ponúk na webovom sídle [www.partnerskadohoda.gov.sk](http://www.partnerskadohoda.gov.sk) v prípade zákaziek vyhlásených osobou, ktorej verejný obstarávateľ poskytne 50% a menej finančných prostriedkov na dodanie tovaru, uskutočnenie stavebných prác a poskytnutie služieb z NFP

1. NARIADENIE EURÓPSKEHO PARLAMENTU A RADY (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012) [↑](#footnote-ref-1)
2. Vec C-340/04 Carbotermo, ods. 60. [↑](#footnote-ref-2)
3. Vec C-480/06, Komisia/Nemecko, Zb. 2009, s. I-04747, ods. 33; [↑](#footnote-ref-3)
4. Vec C-480/06, Komisia/Nemecko, Zb. 2009, s. I-04747, ods. 47 [↑](#footnote-ref-4)
5. Vec C-275/08 Komisia/Nemecko, Zb. 2009, s. I-00168. [↑](#footnote-ref-5)